url: =Great Controversy Archives ~ Zomi Adventist Innkuan\nBiakbuk i Cih Bang Hiam? Jesu a lam-ente upna ah na dang khempeuh sangin a tung nung zaw leh a laigil khuam a hi Laisiangtho mun in, “Ni 2300 ciangin Bian-innpi ki siansuah ta ding hi” Dan. 8:14 ci in a genna hi. Hih kammal pen Topa hong pai kik baih ding hi ci a a um […]\n1844 kum tuuklai a Topa hong pai ding lam etna masa hun in hong khen’toh khit ciangin a hong pai ding lamen mite khalau in tawlkhat sung telmun meel neiloin om uh hi. Leitung mite in amaute lamkhial taktak uha a nangh keei uh hi, ci-in a ngaihsut uh hangin, a siksan uh din’mun pen Pasian kammal pan […]\nJESU ong kumkik baih nading tangkona ah William Miller leh a pawlte in ngimna khat bek nei in thuhilh uh hi. Tua in thukhenna hun ading kiginkholh ding bek bulphuh uh a hi hi. Biakna nei ka hi a ci mite in lam etna maan ah a khanlawh nading uh, gamtat hoih zaw a neih […]\nKHRIST hong pai kik nading tangkona in biakna khanlawhna lianpi khat piang sak ding ahihna Mangmuhna 14 a vantung mi khatna tangkona ah na ki gen hi. Vankimlai ah vantung mi khat leeng a, “leitungah ateeng mi aki pan gam khempeuh, nam khempeuh, pau khempeuh pawl khempeuhte kiangah,” ”Pasian kihta unla, avangliatna phat un. Bang hang hiam na cih uh […]\nGC19: KHUAMIAL PAILET-A TANG KHUAVAK\n(343) PASIAN nasepna tawh kisai in biakna puahphatna anamnamte, akhang akhangin leitung ah ki pia hi. A tawntungin Pasian in mite tungah na hong sepzia pen a kibang den ahi hi. Tu hun a thuphamawhte nidangin zong a phamawh mah na hia, ni danga pawlpi thu phamawhte pen tu hunin zong a phamawh aman nei mah […]\nGC18: America a Puahphapa Khat\n(317) LOKHO, mi thumaan, lungsim picing, Laisiangtho pen Pasian thu hi, cih a up zo taklo hangin thumaan a thei nuampa khat hi a, Khrist nih veina hong pai nading thu tangko dingin Pasian teelkhiat mi a khatahi hi. Puahpha dangte mah bangin William Miller zong aneu lai in mi zawng migenthei khat a hih […]\n299 JESU Khrist nihveina a hong paikik na ding thu pen Laisiangtho sunga a ciiliap huai leh avanglian thumaan liante lak ah khat ahi hi. Tua in Hotkhiatna nasepna ah gualzawhna tawh mahialna ahi ta hi. Pasian kiang zuan-a zin mite “sihna liim tawn-in” a khual zin uh sauvei lua ta hi. Lungdamna lian ngah dinga hong ki khap […]\nGC 16: Biakna Suahtakna Zonga Zinkhia papite\nCredit: Breakpoint (289) ENGLISH Puahphate in Romete upna a paih khiat laitak nangawn un tampi mah a vom lai lai lai uh hi. Church of Englandte in Romete upna leh a thuneihnate a nial uh hangin ngei leh a zeh bawl tuam tuam te uh a biakna lak uh ah a hel khak lai uh […]\nEUROPE gamte khempeuhah mite-in Laisiangtho akipom nadingin kum zalom 16 lai-a Puahphatna-in na kun kawikawi hi. Gam pawlkhatte-in vantung kamtai hi ci-in lungdam takin na saang uh hi. Gam pawlkhatte papacy vangliatna-in nadal ahih manin, Laisiangtho khuavaak leh a thuphate nilkhia khin dektak uh hi. Gam khatah khuavaak alut hangin khuamialin na deihlo ahih manin […]\nGC 14: A Nununglam English Puahphate\nGERMANY gam mi khempeuh in Laisiangtho asim theih nadingin Luther in lampi a hon’ laitakin England gamah tua bang mah seem dingin Pasian Kha Siangtho in Tyndale a na hansuah hi. Latin pau pan in mikang pau in Wycliffe in Laisiangtho ana teikhit tei hangin a khial tampi kihel lai hi. Lai khetna tawh zongh ki kheenkhia […]\nKidona Lianpia 13: Netherlands le Scandinavia NETHERLANDS gamah gilo papal ukna in sawtpek lai-a ki panin langpan’na apiang sak hi. Luther khanma kum 700 lai pekin Rome-ah Embassy-a kipuak bishop nihte-in “holy see” (pope zumpi)nuntakziate atel muh uh ciangin, “Pasianin pawlpi pen A zi, a kumpinu-in neizo a, a tawntunga ki mang ding neek leh […]\nGC 12: French Puahphatna\nFrench Puahphatna SOIRES-a kinialna leh Augsburg-a upna thu pulaakna in Germany gam sung ah puahphatna hanga gualzawhna khat ahi hi. A nung ah a kum kum in kidona leh khuamial in a zui hi. Pawl kikhennate in tha kiamna a piang sak hi. Gaalte thahatnate in Protestan a bei mang sak ding tawh a hong […]\n(198) GERMANY gam Khristian kumpi vaihawmte in 1529 kum a Spires khua kikhopna-a a nolhna uh pen Puahphatna adinga akician pen teci pan’na khat a hi hi. Tua bangin Pasian ading a haan’san na, upna leh a kipna uh hangin a khang thak te in lungsim kisuanna om lo a biakna suahtakna a ngah uh hi. Tua […]\nA thu kithei lo-a Luther hong dawk nawn lo hiau mawkna in Ger- many gam buppi patau sak mah mah hi. Amah kan sim sim mun ci teng ah a ki za hi. Kam zuau gilo peuh hong kitheh khia a, mi tampi inamah ki that sim hi ci in um uh hi. Dahna thuumna lianpi hong […]\nPAWLPI a puahpha ding khutzat mi Pasian in a teel ciangin pawlpi phuhciil lai-a mah bangin a teel hi. Vantung siapipa in a ki zahtaak, a ki biakbawl leitung milian makaite a baanbaan-in khengin a paisan hi.Banghang hiam cih leh, tua bang mite kisathei lua uh a, a liatna suangin kimuang lua uh a, a mite […]


timestamp: atn

url: =Thuthak tomkim cing April 30, 2014\nA. Media lam nasep' buplak zawhna ding CBA kipantah!\nKalaymyo CBA Quarter huang sungah 29 -30 April ni nih hunsung in Workship on Developing Media in Chin Community makaih natawh thu kizakna makaih kipattah nasep zia nei uh hi. Adiak in RFA pan nasepna, Laigelh, laihawm tawh nasepna, Lairam Media nasep na te, Chin TV nasep te ah mui buntak leh hun mantak in mipi thu theih sak den na hang in lawhcin na leh hamphat na kimop kipantah na nei uhhi.\nB. Kawlgam ah Nasem te nitha aniam pen ding holiimna\nKawlgam asungah nasem te nitha aniampen ding ciangtan holiimna May Day maimuak na kawm in Yangon Genvai makaih natawh 26-27 April sung in nei uh ahihi. Hih holiim na ah Kawlgam lokho kipawlna, Tuipi tung gampua khualzin te leh Thai gam kiphual sat (ILO) te kihel uh a, Daak 8 sung nasep tha man ding Kyats 8500/- kipsak na nei uh cih kiza hi. Hih pen nasemcil te kipatna tha man ding hi pan hi.\nC. Senior General Min Aung Lyaing leh Dr.Antoly Antonov\nKawlgam Galkap Mangputal Min Aung Lyaing leh Russian deputy defence Minister Dr Antoly Antonov leh anung zui te Nay Pyi Taw ah 30 April ni in Zayyarthiri Beihmaan lengla dona inn dei ah kimu khawm uh hi. Gam nih kipawl kimawlna leh Ngeina te, Galkap siam sinna te kizop tawntung nading holiimna nei cih kiza hi.\nD. NCCT leh UPWC May kha kimlai kimuh kik ding\nKawlgam Mualtung mi leh Kawl galkap kido nawnloh nading tawh kipawl in Maykha nihpi kal nih bei kuan lam ah kimu kik ding uh hi. Tua ma in KIA leh UPWC te atuam in kido kik vai tawh kipawl Myittina ah kimuh ding KIA in thu za sak uh hi. Hih thu aki zawh' a sian masiah KIA ukna gamsung lokho singpua sumzong khual zin te nitum khit kua mah vakvak loh ding KIA in thu zasak hi. Kido kikap loh ding vai 5-8 April Yangon ah anunung pen kimuh na nei khinzo ahih hang in thu zo siang nailo uh hi.\nMualtung mi Thau tawi mintawh Oct 30- 2 Nov 2013 hunsung in KIA phualpi Laiza ah khat vei, 20-25 Jan 2014 in KNU ukna Lawkeelar mun ah anih vei Mualtungmi thautawi teng kimuh na nei zohi. NCCT leh UPWC ahih leh abeisa hun sung 4-5 Nov 2013 hun sung in Myittina, 2 Dec 3013 hunsung in Yangon, 12-13 Dec hun sung in Yangon, 29 Dec 2013 hunsung in Thai gam Chingmai ah, 2014 January 29 hun in Chingmai, 2014 March 9-10 hunsung in Yangon, 2014, April 5-8 hun in Yangon ah cih bang in 7 vei tak kikum niloh in thu zosiang nai mahmah lo uh ahihi. Bangzah vei kikum lai ding cih bel agen khol thei kua mah omlo hi.


url: =USA pan hawlkhiat athuak Maxico gammi khat amahleh amah kithatlum ~ ZD :: ZOMI DAILY\nposted on 23 February 2017 at 10:23 am Lomkholna: News, Sawltak, USA, World\nUSA gamsung aom Mexican khat agam ah kipuakkik ahih manin, Mexico gamah aki puakkik khitzawh nailang khitdeuh ciangin amahleh amah ki thatlum cih BBC pan kiza hi. Tuapa minpen Guadalupe Olivas Valencia kici a, kum 45 phakhin hi. US gamsung panin hawlkhiatna Deportation angah pen athumveina hita ci a, tutung agam Mexico ah akipuakkik khitdeuh ciangin gamgi aom lei (Bridge) tungpan lengkhia in kisihbawl cimawk hi.\nUS gampan in aki hawlkhiat ciangin avanteng zong Plastic Bag khatsung ah kikoihziau a, gamgi aom lei tungpan avantengtawh lengsuk hi. Anuai atuk ciangin khua phawknawnlo in, zato akipuak hangin asawtlo in siveve hi.\nUS gamsung ah Trump Administration hongkipat ciangin gamsung ah aguk om “illegal immigrants” teng siansuahding, hawlkhiading cih New Guidelines hongkipat ciangin hihbang in sihna apianlawh kici hi.\nLei tungpan atuahsukma amukha te’n agenna ah Mr. Olivas pen lungkiattuak mahmah a, Mexico gamah ciahkik nuamkeng ci’n awngbaba cihi. Hih aki puakkikna gamgi pen US San Diego City leh Mexico Tijuana City kikal gamgi kikal aom El Chaparral ah hi a, gamgi akantanphei khitdeuh ciangin lei tungpan lengkhia in asi cihi.\nMexican Officials te genkhiatna ah Mr. Olivas pen US gampan in hawlkhiatna Deportation angah pen athumveina hita ci’n genkhia uhhi.\nUS kumpi in Tuesday ni in thuzaksakna Memos nih khahkhia uh a, US gamsung aom bangmah laidal kician neilo in aom “undocumented migrants” te manlangtak in hetkhiat, hawlkhiatding pulak uhhi.\nAmasa Memo pen Homeland Security chief John Kelly tungpan hi a, “US Immigration and Nationality Act” thukhun tawh kizui in kumpi thunei te’n illegal in US gamsung ah aomkhatpeuh amatkhakleh koigam koigam pan ahi zongin Mexico gamgi ah puakkhiading cihthu kihel hi.\nMexico gamte’n amau gammi ahilo gamdangmi te nasangzo ding uhhiam, US kumpi thunei te’n asanzawh nading un pumsawltheih omdinghiam cihpen kitheicianlo hi. Ahi zongin Foreign Minister Luis Videgaray in agenna ah Mexico in tuabang in alangkhat lamte thukimna omlo “unilateral immigration proposals” pen piangthei loding hi ci’n genkhia hi.\nHihvai tawh kisai in Homeland Security chief John Kelly leh US Secretary of State Rex Tillerson tezong Wednesday ni in Mexico ah zinding uh a, kikupna neiding uhhi.\nForeign Minister Luis Videgaray inzong Mexican Citizens te ii thuneihna Rights pen dalsak nadingin Mexico in ki hanciam dinghi. Legal Action kilading hi. Akisapleh United Nations dongah ki pulakto dinghi ci’n genkhia hi.\nUS gamsung ah omtheih nading bangmah kician aneilo “undocumented immigrants” bekbek pen 11 Million bang omding in ki ummawh hi. Tualak ah atamzaw pen Mexico gampan alut vive hizaw hi. US President Donald Trump in President a ngahtheih nadingin Campaign abawl hunlai in agendet thapai pen Immigration leh Border Control vai hiphadiak a, bangci bangin hongsemsuakding cih lunglut huai hi. ZD Sawltak #zomidaily\nPrevious: Singapore, Tuas Area ah meikang nasia mahmah ~ ZD\nNext: Zogam Khualzinna (28 Jan – 14 Feb 2017) ~ Pu Thangboi


url: =Bishop Felix Lian Khen Thang & Pope Francis\nBishop Felix Lian Khen Thang leh Pope Francis kimuh khopna tungtawn in, itheih loh kikal in Zomite khantohzia leh khuasakzia pen imang hiam, cihnop in om hi. Leitungbup ah ukna anei RC Pawlpi pen bangbang in susia zolo in, kuamah inzong simmawh ngamlo hi. Hih thu i et ciangin, Pasian in panpih mahmah cihna kimu hi.\nRC sungah Father ciang suahzawh nadingin, pilna, siamna, hoihna, phatna, khuasakzia leh khuahekzia akipan ki encik in, tua tawh Father hongsuak khia hi. Father bekbek 100 val bang a-uk pen Bishop hi a, tua Bishop khat suahkhiat zawh nadingin Gamkhat Kumpi suah zawh ding sangin haksa zaw pek cih kimu thei hi.\nZogam ah Zomi khat ahi, Bishop Felix Lian Khen Thang pen Tedim gam, Gam Ngai khuaneu khat ah suak hi. Topa Zeisu bangphial mah in khuaneu thilthel panin hongsuak a, Zomi Nam hong tawisang mipil khat ahihna hih munah kimu khia thei hi.\n1. Napil leh Bishop Felix Lian Khen Thang bangin pil in!\n2. Thu nakhual leh Bishop Felix Lian Khen Thang bangin thukhual in.\n3. Na lungduai leh Bishop Felix Lian Khen Thang bangin lungduai in.\n4. Na cihtak leh Bishop Felix Lian Khen Thang bangin citak in.\n5. Thu na ngaihsut leh Bishop Felix Lian Khen Thang bangin thu ngaihsun in.\nZomi ah tuibang luankhop nadingin, GZA (Global Zomi Alliance) ah makaipi 6 te' sungah khat a kihel ahi, Bishop Felix Lian Khen Thang hangin angtang ing. Topa'n thupha hong piaksak semsem tahen!\n11/12/2015 09:23:38 am\n11/12/2015 09:28:14 am\nvalwriting essay service review link\n11/24/2017 11:43:44 pm\npeople of higher spirituality have realized there is nothing above humanity and you can see it clearly here that how both of these pious personalities have put aside their differences and gathered to give honour to humanity.


url: =Vicarius Filii Dei Kipatna ~ MUC\nVicarius Filii Dei Kipatna\nAdmin 7:57:00 AM Articles, Conference Pianna thu\nDonation of Constantine--Vicarius Filii Dei Kipatna\n“ It et cuncto Romanae gloriae imperij subiacenti, ut sicurt in terries uicarius filii Dei esse cidetur constitutes etiam et ponifices\nHih atunga Latin laitawh kigelh laigual pen Donation of Constatine ki ci laisunga “Vicarius Filii Dei” cih kammal omna laiguah ahi hi. Hih laipen Donation of Constantine (Lt. Donatio Constantini)kici hi. Tua lai pen kumpi Constantine 1 in Pope Silvester 1 tungah Roman Empire a apna dan dinga kigelh hi. Ahizongin tua lai pen, ZUAU LAI ahihna anunglam ciangin kitheikhia kik veve hi.\nConstantine 1 in Rome khuapi le Roman Empire Nitumna lamteng Pope tungah ap hi cihna lai ahi hi. Hih lai pen AD zalom 8 sunga ki gelh tawm dan dingin om hi. Tua lai pen AD zalom 13 hunin gam uk thuneihna zong nei ung cih lah nadingin papacy in zang uh hi. Tua lai pen a kiphuak tawm ahihna a pholhkhia masa pen, Loawno Valla ahi hi. Amah pen Italian Catholic Siampi le Renaisasance humanist khat ahi hi. Tua lai atakpi ahiloh ding upmawhna hangin AD 1001 pek aki pan a kigen zel hangin, 1439-1440 ciangin a pulaak masa pen amah ahi hi.\nDonation of Constantine lai sunga om thute atom:\nTua lai in: Constantine phak natna vei-a, dam nading a zon ciangin Christian ah kikheel hi, ci hi. Pope Sylvester 1 in baptism na pia hi. A lungdam thuhna-in, Rome-a pope in Alexandria, Antioch, Jerusalem, le Constantinople pawlpi-te le leitungbup Pasian pawlpi tungah ukna a neihnadingin, Constantine in Peter vangliatna le zumpi pen Pope tungah pia hi, cih thu kigelhna lai ahi hi.\nTua lai sungah, St. Peter le St. Paul pawlpi akip tohsuak nadingin Judea, Greece, Asia, Thrace, Africa, Italy le tuikulhte dong uk ding hi. Tua mah bangin Silvester le ama zoma khempeuh tungah “Rome khuapi le khawk khempeuh, banah Italy sunga mun khempeuh le khuapite thamlo-in Nitumna lam gambup le kumpi thuneihna sealpi(imperial insignia) le lukhu ka ap hi, cih lai kigelh hi.\nPawlpi in Authority nei ung cih lah nadingin ZUAU LAI azatna:\nAmasa pen in tua lai AD 778 in Pope Hadrian 1 in Charlemange a hanthotna ah , apa Pepin the Short in Papal State bupah amau le amau ukna za nei dingin, Constantine dan zui-in Roman Pawlpi tungah ap khin hi, ci ngei hi.\nTua lai siksan-a thuneihna a zangkhia masa pen Pope Leo IX hia-a, 1154 kumin Constantinople pawlpi makai Michael I Cerularius a laikhakna ah zang hi. Tua lai pen a man takpi mah sa ahihmanin, tua sung pan kammal tampi la hi. Tua in Nisuahna-le Nitumna Kitapna(East-West Schism) piang sak zawsop hi.\nAD zalom 11 le 12 sungin Donation laipen uknaza vai-a Papacy le Nitumna lam kumpite kikaal buaina(Investiture Conflicts) khempeuh ah paulap bel-in papacy in zang uh hi.\nCatholic sungah tua ZUAU LAI a um takpi om:\nEmperor Otto III in tua lai azuaupi hi, cin a pulak hangin, Middle Ages sung bup-ah Donation lai pen atakpi mahin pom teitei uh hi.\nZUAU LAI AHIHNA Kipholhkhia:\nZalom 15 kim ciangin lailam pilna ong khanglo-a, textual criticism (laite man/lo cih tel nadingin alai kigelh hun dinga ki ummawh hun-a laigelh kammal zatziate le tua hun lai-a laite enkak, tangthu tawh saikak-a sittelna) le pawlpi sunga ngentelna(bureaucracy of the Church) ong khan ciangin tua lai pen atakpi hilo ding hi, cih ong phawk ta uh hi.\nCusa khuami Cardinal Nichlas in tua lai pen apocrypha bute mah bangin a ki phuaktawm hi, cih pulaak hi. Tua zawh lamin Catholic siampi Lorenzo Valla in Defalso credita et ementita Constantini donation declamation ci-in tua lai amanlohna teltakin lakkhia hi. Scientific dan ong khan ciangin, Cusa, Valla, Reginal Pecocle(Chischeste Bishop AD 1450-57)te in tua lai amanloh lamtak ong muciat uh hi.\n1. Hih atunga Donation of Constantine pen Catholic Pawlpi in hun khat lai-a thuneihna adeih luat manun, a phuahtawm uh ZUAU LAIPI ahi hi. Tua sungah Lai Siangtho tawh kilehbulhin “Vicarius Filii Dei” hi ung cihna dong atun ding kammal koih uh hi. Hih pen ZUAU LAI tawh thumanlopi in thuneihna deihna ahi hi.\n2. Tua mah bangin ih MYUM in asawt nailo khatin ZUAU LAI honkhat bawlin Thukhen zum ah evidences in phah uh hi. Iza nuam kei ta zongin, Pasian thukham No 9 na palsatna ahi hi(Exo 20:16).\n3. Hih bang gamtatna in ni danglai Catholic sul zuihkikna suak-a, lampial kipatna hi-a, Pasian tawh direct in kisukha hi. Thamlo-in “Jesus tecipanna len-in Pasian thukham a zui “( Mang 12:17) Remnamt pawlpi akici depte in hi banga isep pen dahhuai mahmah ahi hi. I tangko le igamtat kilehbulh hi. I pawlpi-ii vang(dignity) kiam sak hi.\n4. Tua ahih manin, M le C cilo-in, SDA thuman a it mi khempeuh in hih I zumpi-te THUKHAMPALSATNA tungah zaksakna, le kipuah nading,I sep thei bang semin, thungetsakna I neih ding kisam hi. Tua ahihmanin bang ci namtawh na pang ding hiam?


url: =Zokam Sabbath School Sinna 1st Quarter 2020 - Zomi Adventist Innkuan\nZokam Sabbath School Sinna 1st Quarter 2020\nKHANGHAM SABBATH SCHOOL SINNA\nLailet: Pr Ngo Khaw Nang\nLaisimna pan Telcianna ah ……………………………………..\nJerusalem pan Babylon ah ……………………………………….\nThu Simpan Pulaakna ah ………………………………………..…\nMeikhuk pan Kumpi Inn ah ……………………………………..\nKiphatsakna pan Kiniamkhiatna ah …………………………\nKiphatsakna pan Kisiatna ah ……………………………………\nHumpite Kua pan Vanmite Kua ah ……………………………\nHuaihpinung Tuipi pan Vanmeii tungah …………………..\nKihhuaina pan Siangthona ah ………………………………….\nMawh Pulakna pan Hehnep Thapiakna ah ………………\nGalphual pan Zawhna ah ……………………………………….\nSaklam le Khanglam pan Gamhoih ah ………………………\nLeivui pan Akisi ah ………………………………\nDaniel: Hun Nunung ading Kamsangpa\nKum zalom 19na pan 20na sung aki lutsuk ciangin, nitumna lam gamte ah ngaihsutna hoih le pilna hong khang mahmah hi. Tua pilnate tungtawnin gal, natna, zawnna le kialpite beisak thei ding cih lam-etna lianpi kinei ciat hi.\nHimah leh, kum zalom 20 sung lut taktak ciangin, tua lam-etnate tangtung zolo le haivai kisa lel hi. Tuate in, kum zalom 21 sungah, mailamthu peuhmah hoihzaw ngeilo ding cih thu hong telsiamsak zawsop hi.\nLeitung mite in, i leitung kisia semsem zaw in, khantoh lam tawm mahmah cih mu zaw uh hi. Mite huaiham semsem, bawlsiatna, gitlohna, zawhthawh bawlna, suksiatna le ei-le-ei khawng kithat cih khawngte, tanglai pupate mahbangin kibawl ziahziah lel hi. A sang mahmah pilna le siamnate in, tua bangte pan kidaalna hithei napi, siatna bawltheihna dingin zong kizangthei veve hi.\nLamdang sakding khatzong om lo hi. Kamsang Jeremiah in “Na khempeuh lakah lungsim a khem hatpen hi a, a kisiapha mahmah ahi hi. Kua in lungsim theizo ding ahi hiam?” (Jer. 17:9) le “Gam khat le gam khat, kumpi khat le kumpi khat hong kido ding a, mun tuamtuamah kial hong tungin, zin hong liing ding hi” (Matt. 24:7).\nBek domlo in, hihbang haksat hun le “hun nunung” (Daniel 12:9) adingin, tu quarter sinding ahi Daniel laibu nei lailai hihang. Daniel Laisiangtho bu sung panin, upna hong thakhauhsak, hong kipsak thupiang taktakte om a, singlamteh tungah Zeisu’ sihding le hong kumsuk kik ding thu cih te dong in kimtakin om hi.\nNgaihsun in. Daniel alian 2, 7, 8, 11 sungah a nuai a kumpi ukpiite a kizom diudeu in hong laksuksuk hi: Babaylon, Media-Persia, Greece, Rome, le Zeisu’ kumkik khit teh tawntung Pasian’ gam cihte om hi. Eite muhtang mahin, a kigenkhol kumpi gamte piangkhin bek thamlo, beikhin zozaw liang hi. Rome leuleu bel, tuni ciangdong Daniel gensa bangin om kenkan lai hi. Daniel 2:33, 41 sungah milimpi khepeek ah omsak hi. Europe gamte le Rome pawlpi mahmah a kikhenkham in hong telsak hi. Tanglai Babylon, Greece le Rome gam mi masa te’n a theihloh uh, leitung tangthute in, Laisiangtho thumaan a hihna hong tellaknate eite’n theithei hihang.\nHih kumpite tungtang ah, Daniel genkholhnate in thumaan mahmah cih kimuthei hi; khat bek a omlai hong tungpan ding gam: Zeisu kumkik ciang, Pasian tawntung gam hong piang ding cih zong, upna’ng thukip neita hihang.\nDaniel laibu in, Seventh-day Adventists pawlpi phadiak bangpen, upna tha hong khauhsak hong kipsak hi. A diakdiak in, Daniel 8:14: “Zingsang le nitak biakpiakna tulnih le zathumvei a cinkhit ciangin, biakinnpi kipuahkik ding hi.” Tua tawh a kituak in, Daniel 7:22, 26, 27, vantung thukhenna a kizawh khit ciangin, “Pasian thukhenna hong pulak” a, tawntung Pasian gam kiphutta ci hi. Leitung kumpi gamte bang hilo in, tuagam kip tawntung ding hi.\nTua banah, mikim in Zeisu tawh naitakin ki omthei cih hong telsak phadiak hi. Kumpi Nebuchadnezzar’ mang pan kipan, Humpi’ kua pan Daniel’ suahtakna cihte hangin, eite’ sungah Pasian hong teng, hong nai om mahmah cih hong lak hi; Daniel in Kumpi gilo Belshazzar kiang, “na nuntakna le na hihna khempeuh a hong uk Pasian na zahtak kei hi” a ci hi (Dan. 5:23).\nTom gen leng, tu quarter sinding Daniel laibu pen, kum tul tampi paikhinsa lai a genkholh hi napi: Topa Zeisu’ hong itna le Ama’ omzia hong telsakpen laibu hi veve lai hi.\nElias Brasil de Souza pen, General Conference of Seventh-day Adventists Leitungbup Phualpi ah, Laisiangtho lam pilna zonna (Biblical Research Institute – BRI) ah director pi ahi hi. Andrews University pan in Laisiangtho lui tangthu lamah, PhD ngah hi.\nPrev post ZSS 13: Israel Makaite\nNext post MSS 1: ဖတ်ရှုခြင်းမှနားလည်လာရခြင်းသို့


url: =GAMDANG TUNG I MIPIHTE LEH INN LAMTE. Gelh - Rev. Thang Khawm Pau (Tedim) - Laibu Saal\nHome > Thuluui/Articles > GAMDANG TUNG I MIPIHTE LEH INN LAMTE. Gelh - Rev. Thang Khawm Pau (Tedim)\nGAMDANG TUNG I MIPIHTE LEH INN LAMTE. Gelh - Rev. Thang Khawm Pau (Tedim)\n1973 kumin ka pa (J. Gin Za Twang) in ‘Zomi Innkuan Laibu’ cih khat gelhkhia hi. Tua sungah Zomite pianna, I ngeina, le galpi nihna ma le khit , Mangkang kumpi hong uk ma le khit le Tedim gam, gamgi hong bawlsaknate kihel hi. Tu hun ciangin tua laibu pen khua tuamtuamte’ gamgi vai le thudang buaina tawh kisai etkaak nop a om ciangin, nakpi in a ki-en mahmah laibu khat a hihi. Tua sungah ‘ Piantit Paina” cih laimai 44 sungah na gelh hi.\nI teenna gamte omdanin i om theih ding, i zuih theih ding thupi dingin ka um hi. Atuunglamin haksa sakna tampi om thei ding h. Tu hun ciangin, leitung minam tuamtuam gam khempeuhah ki-omta ahih manin, i duhduh kingahta lel hi. Gatam zong tu hun teh kingah dingin um tamai ing. Banghang hiam cih leh US khawngah ei mite inn-le-huang tawh kiteeng ta ahih manin, a lei lah hoih tabuang a, kiciing ta dingin ka um hi. Ei a kumtam khinsa a, a tungte adingin Zo gawl pen beitheilo hi. Kawlte zong a ngapik duh uh a golsate kam’ thei peuhmah lo uh hi. Mangte zong ei lam ni sawt simsim hong taam khit uh ciang, amau bawl hamburger mah lunggulh mahmah uh hi. Khaileh! Gam dangah teengta i hihmanin, hih a nuai-a thute innlam a omte leh gamdang zuankhinte in ngahsut khop ding thupi ka sak pawl khat kikum ni.\nA Pilna sinna:\nA golsate in, i tuntunna gamte’ pau or mangpau peuhmah pau theihloh phamawh hi. Mi gam tungta na hih manun, zum selo a, i sin ngam ding le ut-loh-theih-loh dingin i khantawna i zat ding ‘pau’ ahih manin hanciam ni. Na tate uh no sang siam zaw lua ding ahih manin, hong nuihsat-a tuaci pau ke’n, hi bang hizaw hi, hong cih uh ciangin, ‘Note hi ciang kong tut uh nuam un, hong tuaci simmawh kei un, peuh cihding hilozaw ding hi. Amau kihilh sakzaw hi.\nEi mi a tamzaw pen engineer, doctor, nurse cih pian tamlo hanga, ansai lam pilna ihih theih hong suak hi. I gamah Japan an, Sen an cih peuhmah a huan ngei dellote, gamdang i tun ciangin tuate zuakna sai bang nei in, chief-cook bang i om khaphial hi. Ei huan ei bawl khawng lim kisa mahmah hi. Pawl khatin company ah i sem a, mi tampi tawh kithuah hi. Tua ahih manin maitai ding, hun maan ding, hopihna kamte pau thei hamtang ding, zuau lo a i pute i pate cihtaknate i zatkik ding a hihi. Lungsim siangtho nei inla, nasep hahkat in. Zuau gen cih pen a khangtote’ zat nuntak zia hi peuhmah lo hi, cih mangngilh ke’n.\nHih thupen a thupipen pen in i ngaihsut ding ka deih mahmah hi. Gamdangah pen Pasian cih peuhmah kithei loin, thupi zong kisa hetlo mai hi. Ei lam nangawnah khangthakte Pasian’ thu sangin leitung vai lamah kipai mahmah a, i gal lianpen in ‘zu’ a hihi. Gamdangah zu le siat theihna a tamlam gen kulin um ke’ng. Khangham khin piansa a, gamdang tung nu le pate pen biakna lo in lungkim zolo cih ka muh sa hi. Hih nangawn pen kikhop hun ding om theilo in, zankim dekdek peuhteh hun ngah pan hanga, kikhop kipat na’ng thungetna pan ihmut suah hong kipanin, thuhilh sung bang pen zak tawh zak loh tawh i thuahta hi. Nu le pate pen ahih leh ei mite lak bek nop i sa ding a,tua tawh i hun tampi bei in i tate kipuahphat hun (13-20) dingah Pasian’ thutawh i kipattah man loh ding, paammaih ka sa mahmah hi.\nTua hi a, i tate in ei lam daan le ei mite lakah kihel ding thupi mahmah a, a lang lamah Pasian’ thu in a neu lai mahun, a lungtang sunguh ah kituh leh hoih penpen ding hi. Kei hoihsak bangah Mang pawlpi hoih khatah i ki-ap theih ding thupi-in um ing. Tua pawlpi sungpan lawm-le-gual zonga, i tate a khanna uh Pasian’ thu-um, Pasian zahtakte lak mah hithei leh, mailam adingin hoih penin ka um hi. Gamdang i tun khitteh i kam in ciahkik ning kicici pongin, a tatakin ciahkik ding pen a sawmzo kuamah om lian theilo hi. A nule pate hun pen tam om nawn lo-in, a khangto ding I tunpih i tate vai ding tampi ngaihsut masak ding kisam hi. A neu tungun Pasian sungah hong khan’ kei-uh leh a gol uh ciangin Pasian’ thu um lo Tedim Zomi-Mangkangnote hong hiding uh hi.\nPu le pi, nulepate’ biak, a nungta Pasian tawh hong kigamla mahmah ding uh ahi hi. Amaute’ khang pan Pasian nusia leh, i thuphate taan baih lua lo ding i hi hiam? Ei mite tamna ah Nipi Sang nei mah le’ng i tate hong Mangsuah tading uh ahih manin, nuam hong sa zo dinguh ahi hiam? Pasian in a hoih penna hong makaih nadingin, thungetna tawh kalsuan in amah dong ni. Sente bangin i pau, i ngeina, i lai le i biak Pasian, Lai Siangtho tawh hoih tak a, a neutung uh pan pantah thei leng bel hoihpen dingin um ing. Hih nangawn pen a suakthak naupang\nD.Naupangte hong gol uh ciang: Tedim Zomi Mangkangnote hong tangvalin hong nungak uh ciangin i tenna gam nuntakzia banga hong khangto ding uh ahihi. Mangkang pawl khatin Asiate deih mahmah thei uh hi. A pasal’ thu mangsa uh a, pawlkhat leuleu in Mangkang numeite sumzat zia thuak ngaplo uh hi. Ei ate’n zong Mang nungakte tawh hong kithei ding uh hi. Kei theihna ciangah Mikang pongpong uh a nuntakzia uhle a daan uh kibang ding kasak pen na kibang peuhmah lo uh hi.\nE. Inn lam nuntak mangngilh loh ding: Bangbang i ci zongin i gam in, gamdang kong bat nading uh mualmong et banglai hi. I khualam nuntak pen haksa mahmah a, a haksat dan kibang lo hi. Gamdangah sum pen singkung tung pan lawh ziau cih bang hi saamlo hi. Sepna zahin kingah a, sum in man nei lua ahih manin a kizang theisuak cih bek ahihi. Ei lamah zong tua bang hun hong tung ding cih i lamen hi. Inn lam pan zong sum vai khakna nuamtah ci-in email, phone peuh tawh i vaikhak den mawk leh haksatna a thei nu le pate nasep zawh laiteng bek hong hi dinga, tate hun ciangin, hong khak nuam nawnlo ding uh hi. Hong vei nawnlo ding cih a hihi. Ei lam daan a, sumneih ciang zato kahin kibawl ding cihbang ziau, hi theilo-in a maute kiangah cidam nading tawh kisai-in sum bang zah na kholkhin hiam cih kisit masa teekteek ahihlam theihpih ni.\nMangkangte in teek a, na a sepzawh nawnloh ding hun uh ciang a kisam ding sumpen a khangno lai panun, a khol tohtoh uh a hihi. Eimi a tung khempeuh zong tuabangin ahih uh akul a hihi. Inn, mawtaw aamahkhaan cihte peel lo-in koihkholh a kul a hihi. Na koihkhol kei lenga, bang lo khat i tuah leh haksa mahmah a hih manin, i pianna gamte’ gamtat luheek nuntakzia bang a zuih uh a kul ding ahihi. Inn lama omte’n, ngaihsut i siam ding thupi inteh!\nGamdangah thau in gik sa a, nasep hi in, ei lam gawng in guhtui kanga seem i hihi. Tha bei lua in, a nungciang bangbang a i kibawl hangin, i thadimzo nawnlo cih hizaw hi. Guai! tua a hih leh omdan siam tekin i kingaihsut diamdiam tek ding hanciam ni maw! I Zogam hong vil zel ve vua!!!!\nRev. Thang Khawm Pau (Tedim)\nItem Reviewed: GAMDANG TUNG I MIPIHTE LEH INN LAMTE. Gelh - Rev. Thang Khawm Pau (Tedim) Description: Rating: 5 Reviewed By: Cinpu Zomi


url: =Global Buanli Family: Tulaai Leitung Thuthang Tuamtuam Updates April 9, 2014\nTulaai Leitung Thuthang Tuamtuam Updates April 9, 2014\n· Piantit leh Germany gam vahawhding in Pi Aung San Suu Kyi April 9, 2014 ni nikaai lam in Yangon International Airport pan leengkhia ta hi ci in NLD phualpi pan taangkokhia uhhi.\n· Kachin gam Phakant huam Lungkhin khuakiang ah Suangmanpha eng adimtak a pua mawtaw 11 April 9, 2014 ni in Kawlgam gaalkaap ten man uha, thubawlding uhhi ci in Kachin gam palik zumte in genkhia uhhi.\n· Kachin gam Mitkyina khuapi ah April 9, 2014 ni in China gam palaaipi Mr Yang Houlan leh Kachin state Vuanzi U Hla Yon Ngai Sai te vankhaam leh phalna omlo van naseemna tawh kisai kikupna nei uhhi.\n· March kha 27-28 ni sung a Sitwe khuapi sung ah NGO naseemkhat in Kawl biakna Dialkhai thupisimlo cih pau lap in buaina tawh kisai in Kankhiading a kiseh ahi Boyoke Maung Maung Ong leh alawmte 5 in amuhkhiat thute uh April 9, 2014 ni in thusuah bawlkhia ta uhhi. Thusuah sung ah NGO naseemnu in lungsim hoihtawh biakna dialkhai alakkhiat paulap in mipi buaiding adeih kipawlna khat in mipi hawlthawh hi ci in genkhia uhhi.\n· US gam Pennsylvania state sung Franklin Regional High School sung ah sangnaupang kum 16 apha pasalno khat in April 9, 2014 ni in Temta tawi in alawmteng bandawtgawp ahihman in mi 19 naakliam mahmah uhhi. MIdawtpa ahihleh Pu ten manphot phot uhhi.\n· Indonesia gam ah Parliament kiteelna April 9, 2014 ni in kipanziahziah ta hi. Hih parliament kiteelna amankhit ciang agualzo tungtawn in July 9,2014 niciang President kiteel na zomtosuakding uh zong ahihi.\n· Pakistan gam Islamabad khuapi sung Vanzuak zihziahna munkhat ah April 9, 2014 ni in athahat mahmah bomb nih phuakkham a, mi atawmpeen 20 si in tampitak liam uhhi.\n· Toyota mawtaw Compay te in ahawlpa lam Airbag hoihlohna hang in leitungbup ah Toyota mawtaw 6.4 million samkik (recall) ding hi ci in April 9, 2014 ni in taangkokhia uhhi.\n· March 8 ni a amang Malaysia vanleeng I thuciaptehna black box pan aging hiding a upmawh awging nih April 8,2014 nitaaklam in Australia vanleeng zongten zakbeh uh ahihman in hihmun ah luutsuk a teltak a akankhiading in Tuisung luut Tembawpi te leh akancian thei akhangto setvante tawh April 9, 2014 ni kinaakpat saan mahmah ci in AU thuneiten genbeh uhhi. Amihing tebel genvet omlo ngasa ann suakmangta hileh kilawm hi.\n· Syria gam I khuapi Homs khuapi sung ah athahat mahmah bomb tangnih April 9, 2014 ni in puakkham leuleu in mi 25 sipah a 100 vaal naakpi tak in liam uhhi.\nPosted by Thang Khawm Pauzomi at 1:59 AM


url: =7. MISSIONARY DING A, PIANG NGIAT ~ MUC\n7. MISSIONARY DING A, PIANG NGIAT\nAdmin 11:56:00 PM Articles, MISSION NEWS\nARGENTINA | May 18\nKum 14 sung vilvel ka nupa un ta ka ngen uh hi. “Topa aw, nangma’ deihna ahih leh ta khat hong neisak in la, aihkeh midangte’ ta khat hong kemsak in” ci-in thu ka ngen uh hi. Tam veipi tak hong etciansak khit ciangin ka siavuan pa un, ka taneih theihna ding uh lam-et na a tawm mahmah lam hong pulaak khia hi. Mite’ ta kepding cih zong pen ka gam uh Argentina ah a baihpak hi tuan lo zel hi.\nTua zawh a sawt lo-in ka gamveng khat vuah Pasian’ nasep theih nading hunhoih khat hong om a, “Pasian in gamdang ah i kepding ta khat hongpia nuam hin teh,” ka kici uh hi. Na khempeuh kithawi khin ta. Ko’phualpi ahi, America khanglam division zumpi pan in zong gamdang ah kum 5 ka va om ding uh hong phal uh hi. Ka paitheih nading un gamveng te’ pawlpi makai te leh kumpilam thunei te-in zong hong sang uh hi.\nTua zawh a sawt lo-in kazi Elisa in nau apaailam hong kithei hi. Elisa pen ciamnuih a hat mahmah khat ahih tawh kizui-in, zing an ka nek khit uh ciangin a naupaai lam hong gen sawm lua kisa-in, tua thu za leng koici om ding cih teng hong zaih lian dingin, video zaihna khat ka muh loh in meeksa in koih khinkhian hi. Singkuang neu kiukeu khat hong pia hi. Keizong tua singkuang hongg in ka-et leh a sungah nau paai leh paai loh sit telna na om hi. Ke’n zong lakhia pah bambam in ka et leh, positive! Ahoih lam!\nNuam lah nuambuang lamdang lah sa kawm si-in, ka om danding thei vetlo in, anbuuk sungteng ah ka manlah gawp hi. A video sungah ka ki muh kik ciangin ka ci bang votgawp liang hi.\nKa zi nangawn ka ang pomphei ding phawk lo-in tua nauneih-sittelna bekbek ka en gega kha hi. Ka lungsim kidang gawp in, “Tu panpan in, Topa” ci-in ka ngaihsun a, “Hun lem kei taktak mah ei maw. Tu-in kumpilam thunei te’n ‘piang thei lo’ hongci ding, gamveng pawlpi makai te’n zong ‘kingah lo’ hong ci ding, division makai te mahmah in zong tua mah hong ci ding. Naupang khat khankhiat na ding sum tam bei mahmah ban ah nasepna ah hong dongtang sak mahmah lai ding” cih teng ka ngaihsun dedu hi.\nPasian’ Geelna Hoih pen\nAhih hangin Pasian’ geelna hong hoihpen zel hi. Kua mah in ka zi’ naupaaina tawh kisai-in hong pau pih lo uh hi. Kumpi thuneite nangawn in kei’ lung hih mawh bang lo-in, “Bang mah buai huai kei ei. Ko naupangte it mahmah ung ei” hong ci bilbel hi. Ka gamveng uh ka tun khit zawh uh kha thum khit ciangin ka tapa uh, Ezekiel hong suak hi. Pasian a’ dingin ka teci pan theihna uh za-ah sawmgiat bang ka tapa un hong honsak hi. Ka tunna uh gammite in naupang it thei mahmah ahih lam pen a sawt lo in ka phawk pah uh hi. Nang bang pen gamdang mi va hi le cin hoih zaw lai hi. Na paina peuh ah mite in hong khawlsak in maan’ hong kizaih pih pahpah ding uh hi. Pilepu te in a tute uh tawi kawm in hong pai ding uh a, tate kepdan khawng hong hilh hilh lai ding uh hi. Ka ki lametna uh sangin tampi tak in khaici ka tuh thei zaw uh hi.\nKa paina peuh vuah mite in Ezekiel pen uum’ ngeingai pahpah uh hi. Ka tapa uh tungtawnin ka veng ka paam teng uh tawh hitaleh, vanzuakna saite ah hitaleh, mawtaw khawlna khawngah hitaleh, mite tawh ka ki maingap baih tuam uh hi. Suahnite leh a dangdang pawite bawl zel in mite ka samzel uh hi. Nulepa tampite in a tate uh Ezekiel tawh a kikholh dinguh deih ahih man un naupang Sabbath school sang ah hong kah pih zel uh hi. Ko omna tawh kizom taih khan khat-a om nupate in zong ka tapa uh tawh kigual tanu khat nei-in hong hawhpih zel uh hi. Naupang Bible lesson te mangpau in ka na hilh zel uh a, nuam sa mahmah hi. Ka tapa uh tungtawnin ka lametna uh sangin azah tampi in lampi hong kihongg hi. Pasian in tapa hoih mahmah khat hong pia hi. Mite’ muhna ah ka nap, ka pom uh ciangin lungdam mahmah hi. Tua tungtawn in mite in Pasian’ hong itna tel semsem uh hi.\nKa tapa uh Ezekiel tungtawn mah in alamdang teci pan ding\nkhat mah a sawt lo in hong piang hi. Ka zi-in nau hong paai leuleu a, numeino khat hong piang hi. Tua lai-a mite a’ dingin tapa khat neih khit teh, tanu khat neih pen a lamdang pi khat ahi hi. Lampai kimlai nangawn hong mukha peuh in khawl liangin hong dot, hong gen den uh thu in, tapa khat neih khit ciangin tanu khat neih pen a hoih mahmah hi-in a ki deih phadiak hi, hong ci tangtang uh hi. Ko bel vantung lam kawkto kawm in, nui hiuhiau sa-in, Pasian pen a hoih Pasian hi, ci-in lungdam ka ko pahpah uh hi. Teci panna hoih penpen!\nTopa Jesu in Mate 24:14 sungah, “Tua ciangin mi khempeuh tungah teci ahi dingin Pasian hong ukna hangin a lungdamhuai thu, leitung khempeuhah kihilh ding hi. Tua khit ciangin beina hong tung ding hi” ci hi. Gamtatna tawh i teci panna in i kammalte sangin ngaihzaw hi. Pasian in a nungta teci te ahi dingin hong deih a, i ngaihsutna sangin a thuukzaw in hong kalsuan pih hi. Pasian in Mate 24:14 a tangtun nadingin ka tapa hong zatsak a, Hong kumkik nading lampi hong sialsak hi. Ka tapa Ezekiel in kei le ka zi sangin a kham lukhu tungah aksi taang hau zaw in ka um hi. Pasian in eibang mawhnei mite’ tungah Ama geelnate hong lahkhiat manin thupha sang ka kisa mahmah hi. Topa in Isaiah 55:8 sungah, “Bang hang hiam cih leh keima ngaihsutnate nomau ngaihsutna bang hi lo a, keima paiziate nomau paizia bang hi lo hi,” ci hi. Pasian’ geelnate pen paubanna om lo in hoih khin hi.


url: =Video: Taiwan Hot Pot Restaurant khatah Gas bung puakkham in, mi 7 liam :: ZOMI DAILY\nposted on 11 November 2017 at 12:54 pm Lomkholna: News, Sawltak, Taiwan, World\nTaiwan, Changhua County sung aom ansai khatah Gas bung puakkham in mi 7 tak liamgawp cih kiza hi. Tua ansai pen Hot Pot Restaurant khat hi a, Table nuai ah akikoih Gas bung panin apuakkham ahihi.\nTaiwan English News te pulak khiatna ah Thursday (November 09) nitaklam in Changhua County sungah thupiang cihi. CCTV panin Video Record akibawlkha panin aki etkik ciangin nitaklam 6pm hunpawl in Gas bung apuakkham ahihi.\nCCTV sungah Restaurant nasem khatin Table nuai aom Gas bung alaihsak laitak kimuthei hi. Tualaitak in Gas pen kehkhiagawp in, nasempa zong pataugawp hi. Tua Gas bung pen Table nuai ah akikoih hi a, tua Table ah atu pasal nihte’nzong lauhuaituak ei cih atheih uhciang in ki hemkhiapah uhhi. Ageinai ah atu te’nzong Gas akeh ciangin agimnam khawngtawh patau in, ataikhiading in dingto uh a, Restaurant sung aomteng patau ngeingai uhhi.\nMidang te ataikhiat ngeingaitheih hangin, nasempa ii anunglian aom Table ah atu innkuan khatpen kiliahcip in taikhiapak theilo uhhi. Tua innkuan tepen naupang kum 3 khattawh atukhawm uh ahihi. Tualaitak in thakhatthu in Gas bungpen puakkhamzai in, meikuang lengkhia ziahziah hi.\nNasempa nunglian ah atu naupang kum 3 tawh akithuah innkuante pen avek un liampah uhhi. Apa in ata pen taikhia in, atutna anunglam ah kankhiatpih hi. Ahi zongin atanu ii apumpi pen 20% bang meikanggawp veve hi. Apa leh anu zong avek un 10% panin 30% bang apumpi uh meikanggawp uh a, Second Degree Burn kici hi.\nTaiwan’s Chinese language press te genkhiatna ah tuahun laitak in hih Hot Pot Restaurant sungah anne Customers akigawm in mi 30 bang aomlaitak cihi. Gas bung apuakkhapna tawh akinaipen aomkha mi 7 tepen liamgawp uh a, atamzaw pen Second & Third Degree Burn vive hi uh cihi. Tualo adangte pen meikhu dikngawhkha in thuaklah mahmah uhhi.\nTua aliam khempeuh lakah nasempa, Gas bung alaihsawmpa pen kinai penpen ahih manin, nakliam penpen hi. Ahi zongin sihlawhliang nading “life threatening” in aliamgawplua bel kuamah omsamlo uhhi.\nAliamteng lakah nasempa leh naupang kumthum tawh akithuah innkuanteng, akigawm in mi 4 tengpen liamngawhpen uh ahih manin, Changhua Christian Hospital aom ICU (Intensive Care Unit) ah kikem uhhi.\nVideo: 7 injured after hotpot gas explosion in Taiwan restaurant\nChanghua County Fire Bureau te’nzong meiphelhding in Fire Engine akigawm in 11 leh Ambulance mawtaw 4, Firefigher bekbek akigawm in mi 30 paisakpah uhhi. Firefighter te atun ciangin Windows teng sakkham uh a, asungah a awkcip te ahunlap in honkhiathei uhhi.\nLiberty Times Network te genkhiatna ah ageinai ah amukha te’n Gas akeh ciangin kiphitkhia in, gingsausau a, tuaciang in taivou, taivou ci’n ki awng ngeingai in aki taikhiapah hi ci’n genkhia hi.\nChanghua County Fire Bureau spokesperson khat ii genkhiatna ah tuciangciang aki kankhiatna panin nasempa in Gas bung laihciang in zuiding SOP (Standard Operating Procedure) pen hoihtak zuilo hi. Gas Pipe pen alakkhiatma in akhakcipna Valve pen hoihtak khakcip masalo ahih manin, hihbang in meikuang in apuakkham hi ci’n genkhia hi. Sawltak #zomidaily\nPrevious: RSC mankhin, DHS angak te ading theihhuai\nNext: Lei kisia vai kamkupna (Kawlpi le Pimpih kikal)\nHakha Cross vai


url: =Na ngaihsutna suakta takin genkhia in ~ Hau Za Cin :: ZOMI DAILY\nposted on 21 November 2015 at 10:25 am Lomkholna: Article, Hauzacin\nNa ngaihsutna suakta takin genkhia in\nNgaihsutna suakta takin a kigenkhiat theih hun pen suahtakna taktak i neih hun ahi hi. Tua pen kuamah in hong deep nawnloh hun, hunpha hi a, gen ngamloh, pulak ngamloh cih a om nawnloh hun ahi hi. Lauhna linna a om nawnloh hun ahih manin mikangte bangin ‘freedom from fear’ lak ah na hel uh hi. Tua pen mimal khat in ama ngaihsutna leh muhna suakta tak, kidek vetloin a gen theih hun ahi hi.\nHun tampi ah tua banga suakta taka ngaihsutna a kigen ngamloh hun om hi. Ulian te maitang zahtak man, mite in hong thukimloh ding i lauh man, mite in haihuai mawlhuai hong sa ding cih i ngaihsut hun hithei hi. Ahih kei leh genkhia lo dinga hong kivau (intimidated), hong kinengcip (oppressed), hong kikhamcip (forced) hun zong hithei hi. Mi khat hoihna leh hoihlohna a kigen ciangin a kigenpa/nu a hung nuam, a gum nuam, sia in pha taleh ‘tangtel sihtan’ a bang nuam pawl hangin mi khatpeuh in ama muhna ama ngaihsutna a gen ngamloh hun om thei hi.\nTua bang khempeuh pan suahtakna pen a diak in Zomi te tenna gam pawlkhat ah a kisam mahmah ahi hi. Kamka ngamlo ding, gensia ngamlo ding, a hoihlohna pulak a kisap phial leh zong pulak ngamlo dingin hong kikhamcip, hong kivau, hong kihencip ahi hi. Upate in ‘ka kam hong kihumsak’ na ci lel uh hi.\nInternet tungtawn in khantohna leh suahtakna tampi imu a, i nei a, zong i zangzangta hi. Vaphual bangin lengleng in gam hoih gam pha i tun ciangin mite gamtat luhek mu in amau suahtakna kuangpi i umpih theita hi. Lauhna themthem omlai mah taleh a khua musa, a tei masasa in a ngaihsutna suakta takin a genkhia ngam kiom thamta hi. Ngaihsutna genkhia cih ciangin a sia bekbek in gen, a pha bekbek in gen cih bang hilo in a sia leh a pha khinkhai in hunkhat laia vantungmi sang zong siangtho zaw dingin i up thute, mite pen ana tua ci khin khol kei ei… cih bangin muhna theihnate laulo, imlo in a kigen ngam ziahziah hita hi. Tua pen khantohna khat hi a, phat dingte phathuai ahihna, phattak ngaplo napi i kam hong kihumsak mana i kam tawh i phatphatte i lungsim tawnga om thu tawh ki-awngkhia ngamta hi.\nZomite’n muhna tuamtuam suakta taka i kikup theih, i genkhiat theih hun i ngaklah mahmah pen tu in hong tung hita a, lungdamhuai kasa hi. A sia in a mu a om leh zong amau muhdan hi a, a pha in a mu a om leh zong amau muhdan hi cih i saan siam zong a kul ahi hi. Amau muhna ciang a gen uh pen amau muhna zong na dik mahmah thei a, a hi khinkhian thu zong na hi thei hi. Tua manin ngaihsutna neulua cih omlo a, siate leh makaite thu bekbek tawh hong nelhsiah den hunte damdamin mual hong khupsan kuankuan tawh kibang hi. Ut in utta kei leng siate gen, siate cih pen ‘mittaw sialkhau let’ a i zuih ngeetngaat, i nial theihloh hunte in hong kheng pianpianta zong himai ding hi. Thudik thuman thei napi genkhia ngamlo, pulak ngamlo a ‘uipi vai tung’ i bat hunte hong beibei hita hi. Hai in siamlo taleh neih leh lam a kicingzawte thu a kinial theihloh hun, hong kigakcip hunte hong beibei hita hi.\nThu theihna leh a hoihzaw ngaihsutna a nei peuhmah in suakta taka a genkhiat theih hun hong tung hita a, kidam vetlo a i suahtakna i zat ding hun hita hi. A gum ding a tam man leh mi a neih mana a sepkhialh teng nangawn a kipulak ngamlo leh a hizah vala mipite tungah a kiphat den hunte i nungngat hiaihiai ta hi.\nKhangthak hun ah kalsuan zia thak i lut a, zawhthawhthu tawh sia khat in a ut bangin mipi hong pei zanzan cihte a beibei hita hi. Kuamah in a dinmun (position, za) a tuh ngam nawnloh hun pan dinmun khat peuhpeuh a siam pen, a thei pen in a ngah ding a kilawm hi cih mite theihna hong khang hiaihiai hi. Kipawlna leh vai thupi khempeuh ah mipi bup hamphatna ding sangin beh leh phung leh u leh nau leh pawlpi leh lawm leh gual ciang bek huapsaka hamphatna kihawm dente a kipaisan hita a, midang khempeuh van, na or objects banga muhna hunte hong bei hiaihiai hita hi. Mihau leh mipil teng mai-et a pattah a kul khuaneu leh daipam mite a kinawlkhin hunte hong beibei ta hi.\nTua manin Zomi mipite in makai khat hih manin hong mawk paaktat lua nawn khollo a, zawhthawh thu tawh na pei zanzan theih hunte mangngilh nailo uh hi. Nidang bangin a zawng, a daipam, a thulut zolo teng na nawk zanzan hunte uh hong beita a, na ut bangbang un mipi na palzuut thei nawn kei ding uh hi. Hong gen nuam uh hileh a lungkimlohna uh bek hilo, na hihkhialh leh na sep khialh, ‘angsung thei taka’ na gamtat khempeuh te uh zong hong pulak nuam ding uh hi. Ahi zongin mipite kihai nawnlo a, kipholaklak kul a sa nawnlo uh hibek hi.\nA khangto minam gamtat leh ngeina ahi a sia a pha suakta taka pulak ngamna Zomi sungah zong hong om totota ahih manin a khangto hi hang cih i theihna ding ‘mualsuang’ ahi hi. Football kimawlna ah i tuah thute tung pan ‘hicizaw deuh leh’ cih ngaihsutna te, kidemna tuamtuam ah a kilawmlo zah donga makaite in mi nautang mit a khamsak thute pulak ngamnate, min leh za deih man bek a ahizah vala ki-uang phat gawpgawp nate ‘hi khinlo hi’ cih ngam nate, ka sep ka bawl hi cih minpua nuam a kam dimdima pau lala te ‘hi kei’ a ci ngam Zomite i suakta hi.\nMi phat ding ut man bek in thu gen kenla, thudik thumaan ahih manin gum ngam zaw in. Thudiklo pholak ngam inla, thudik zong gum ngam in. Tua pen Zomi te i khantohna tawh kituak in i zat tohtoh ding gamtat ahi hi. Thudik i gup ngam kei a, thudiklo i nolh ngam kei leh ama angsung bek a thei mihing khat leh nih pingpei hualpi sungah i kipei toto lai ding uh hi.\nSuakta takin na ngaihsutna gen ngam inla, thudik zong gum tinten in.\nPrevious: Ka muhpak US Gamthu pawlkhat – 56\nNext: Gospel Violen ~ Dr. Ngul Khan Pau\nLungsim kikep zawhna ~ NK Khanno


url: =Malaysia ah Gambel Zomi (Chin) te Kithat - TUNGZANG NEWS\nMalaysia ah Gambel Zomi (Chin) te Kithat\nMalaysia gam Kuala lumpur khuapi sung Pudu Area ah Kawl ansai khatah abeisa August 17,2012 ni zanin Zogam (Chin State) Mindat Township pan gambel Zomi (Chin) tangval 5 le Kawl ansai nasemte nasiatak kitawng uh a, Kawl te in Zomi (Chin) tangval 2 thatlum in, adang 3 te zong nasiatak liamin zato kipuak cih thu Malaysia thukizakna" One Star Journal Newspaper" sungah kigelh hi.\nHih buaina apianzia bulpi tawh kisai in Zomi(Chin) tangval khat pen hih thupian ma hun khat lai-in tua Kawl ansai nasem te'n nasiatak vua / satgawp ngei uh a, tua hun lai RM 3,000 tawh mawh maina bawl ngei uh ci hi. Ahi zongin Zomi tangval pawl khat lungkim loin, na thukkik ngei uh ahih manin hih zah ciang dong kithahna apiang kik cih thu mit tawh amute in gen uh hi.\nA kitot/ kithatzia tawh kisai akigenna ah, KL khuapi sung a om Kawl ansai thupi pen khat ahi "Mahar Nann High Class Restaurant" ah nasem Kawlte vive mi 15 kimin amau Ansai kiang a om Kawlsai khatah zu dawn a om Zomi(Chin) khangno mi 5 te pen lampi ah na pangsim (Ambush) uh ahihna thu mit a mute in genkhia uh hi.\nTua mi that Kawlte' sung pan a mi satlum zawdeuh 2 te pen Malaysia Police te bek manin, adangte bang mah thusia bawllo danin kigen phot hi. Hih buaina hangin KL khuapi sunga Pudu Area teng Police te'n nasiatak in cing uh ci hi. Tua bek tham loin, tua kim nai ah Kawl ansai le zu zuakna mun 7 bang omin, a zudawn(Customer)te pen a tamzaw Zomi vive cih thu " The One Star Journay " in genkhia hi. Tua ahih manin, Zomi(Chin) te i nuntakzia khuasak ziate mahmah in Pasian mai gen lohin mite' mitdong mahmah ta hi zaw kha ngel ding ahih manin Topa kiang lamah kihei mengmeng hun ta hi.


url: =Pawlpi bangzah? Hausa bangzah? :: ZOMI DAILY\nposted on 17 November 2017 at 9:06 am UTC+9:30 Lomkholna: News, Paukhatsuan, Zomi\nZogam khuate ah a tamzaw inn 50 pan inn 200 kikal kipha a, inn 200val apha khuate khuano lak ah khua gol pawl hita hi. I khuate neu in lian taleh biakna pawlpi tuamtuam i om kim ciat pian hi. A tawmpen RCM, Tuiphum, AG leh EBC cihte om kim pian hi.\nKhua khat ah pawlpi 3, 4 leh a tamzaw ki om ciat cihtheih hi. Ahi zong in, khua khempeuh aneu a, agol zong in Hausa bel khat sang a tamzaw kinei lo hi.\nKhuasung vaihawmna khat peuhpeuh ah Hausa upa makaihna tawh taangtha kuan nasep a kipan khuazangbup vai kihawm hi. Pawlpi min tawh khuazangbup ading na kisem thei a, ahih hang khuazangbup vai ki tuam vaihawm thei dihdih lo hi. Tuabang mah in, Hausa upa makaihna tawh pawlpi vaihawmna kihuh thei bek a, pawlpi vai ki vaihawm theilo hi.\nPawlpi bulphuh a Hausau upa nasep kisem theilo ahih hang, hausa upa makaihna tawh khuasung vaihawmna ah pawlpite kihel lo cihbang om theilo a, Khuazangbup vai hausa upa makaihna tawh vaihawm nasepna a gualzawhna ding in pawlpite’ hahpanna thupi mahmah hi. Khuasung buppi vai ah pawlpite’n keitawh kisai kei cihbang om theilo hi.\nTuabang a i khuasung ah pawlpi tuamtuam a om bangmah in i minam sung ah party 3 le 4 i om hi. Minam bup nasepna ah party leh biakna pawlpite a dinmun kibang hi a, minambup huam a vaihawm nasepna atuam ahi hi. Pawlpi in khausung vai a septheih mahbang in, Minambup vai party tawh tampi kisem thei a, Pawlpi in khuasungbup vai a huamkim theihloh bangmah in party khatbek in minambup huaikim zolo hi.\nMinambup vai ah Hausa upa dinmun ala ding nakpitak i ki tangsam den hi. Mipi in zong hausa upa i neihtheih ding ban ah, khuakhat sung a hausa upa vaihawmna leh pawlpite kizopna model i minam sung ah minambup, gambup huam a i neitheih ding i kisam hi. Pau Khat Suan\nPrevious: 2017 – 18 Sumkum in Tedim huam, Gamgi Khantohnang Belpawl Sum tawh kisem dingte\nNext: US kumpi in Christmas hunsung Europe gamsung azinte kidopding vaikhak


url: =Jerusalem khuasungah kileh kawikawi un. Khuadak un la en dih un! A thuman gamtat leh thuman a zong mi khat beek na mu uh hiam, zong dih un. Na muh uh leh tua khua mawhna ka maisak ding hi.\n"Topa a nuntak bangin," ci-in a kiciam uh hangin a zuaupi uh ahi hi.\nTopa aw, nangmah in thuman en gige hilo na hi hiam? Nangmah in amaute na sat hangin a awlmawh tuan kei uh hi. Na sukgawp hangin na thuhilhna a ngai tuan kei uh hi. Amaute maitang suangtum sangin sakzaw a, a kisik nuam kei uh hi.\nTua ciangin keimah in, "Hih mite mihai hi a, a hehpihhuai ahi hi. Topa lampi theilo uh a, amau Pasian deihna a thei kei uh hi.\nMiliante kiangah pai-in ka va kiho ding uh hi. Amaute in Topa lampi thei uh a, amau Pasian deihna thei uh hi," ci-in ka ngaihsun hi. Ahih hangin a vekpi-un ka uk ding nial khin uh a, ka hakkol kuaitanin ka henna khaute sutat khinzo uh hi.\nTua ahih manin tulak panin humpinelkai in amaute that ding a, sehnel gam panin keivom in amaute a petgawp ding hi. Kamkei in a khuapite uh limtakin vil gige a, a pusuakkhia peuhpeuh balzan gawp ding hi. Bang hang hiam cih leh amaute mawhna tamlua a, hong taisan mun lua uh hi.\n"Na mawhnate uh hong koici maisak thei ding ka hi hiam? Na tate un kei hong nusiazo uh a, pasian ahi lopite peuh tawh kiciamzo uh hi. Amaute a gilvah dong uh an ka vak khit ciangin amaute in angkawmin, numei paktatte inn-ah a hon om uh hi.\nSakol gilvah a lante bangin a inn vengte zite uh nehin a tau huthut uh hi.\nHih thute hangin amaute gim pialo ding ka hi hiam? Topa in ka genin-ah, hici bang minam tungah thukkiklo ding ka hi hiam?\nA gualin a kisuan a leenggah huan sungah pai in la, suksiat sak in; ahi zongin sukmai mangsak sam kei in. A hiangte heuhkhiatsak in; bang hang hiam cih leh tua a hiangte Topa}-a hilo hi.\nIsrael minamte leh Judah minamte, Topa in ka cihin-ah, kei tungah hong thuman nawn hetlo uh hi.\n"Amaute in Topa hong nial uh a, Amah in bangmah hihlo ding hi. Eite tungah siatna hong tunglo ding a, gal ahi zongin kial ahi zongin i thuak kei ding hi.\nKamsangte lah huih bang hi lel uh a, a sung uhah thu tenglo hi. Amau gen bangun amau mah in a thuak ding uh hi, ci uh hi," a ci hi.\nTua ahih manin Topa, Vanglian Pasian in hong hopih a, "Amaute, tu-a bangin kampau uh ahih manin na kam sungah mei bangin ka kuansak ka thute in sing tawh kibang hih minamte kangtum gawp ding hi.\n"En un, Israel minamte aw, Topa in kong cihin-ah, gamlapi panin note a hong sim dingin gam khat kong kuansak ding hi. Tua gam pen tanglai pekin a om khinsa, a hat mahmah, amaute pau na theihloh uh gam khat ahi hi.\nThal tawh a kap uh teh kaplum lianlian uh a, a vekpi-un galhang kim uh hi.\nAmaute in lo-a na ante uh leh na an huante uh hong gaihsak ding uh a, na tapate uh leh na tanute uh hong thahsak ding uh hi. Na tuuhon, na bawnghonte uh hong gaihsak ding uh a, na leenggah, na theigahte uh hong nek mangsak ding uh hi. Na muan mahmah uh kulhpi tawh a ki-um na khuapite uh namsau tawh hong suksiatsak ding uh hi.\n"Ahih hangin tua bang hun ciang nangawnin, Topa in kong cihin-ah, note kong sumaimang khin sam kei ding hi.\nNa mipihte un, Bang hangin Topa i Pasian in hih bangin ei tungah hong bawl ahi hiam? a cih uh ciangin nangmah in, Topa nusia-in na gamsung uhah gamdang pasian-te na na sep uh bangin, note gam a hilo gamdangah, gamdang mite na na sem ding uh hi, na ci ding hi," hong ci hi.\nJakob suante tungah gen in. Judah mite tungah hih bangin ci in:\n"Ngai un, ngaihsutna a neilo mihaite aw, mit nei napi-in a mulote, bil nei napi-in a zalo mite aw,\nkei hong kihtalo na hi uh hiam, Topa in kong ci hi. Keima mai-ah linglo na hi uh hiam? Tuipi gei-a om sehnelte keima koih hi a, tui ka dalsak tawntung hi. Tuihualte in a lawhlawh hangin zo zolo uh a, a gin zuazua uh hangin kantanzo tuanlo uh hi.\nAhih hangin hih mite a lungsim uh khauhin kei hong langpan zen uh hi. Hong kiheisan uh a, hong paisan uh hi.\nA lungsim sung uhah, A huna guah hong zusak a, tukguah, khalguah hong pia a, anlak hun ding a hong sehsak den Topa i Pasian zahtak ni, a ci kei uh hi.\nNa khialhnate un hih na hoihte khaktan a, na mawhnate uh hangin tuate na taanlawh uh hi.\n"Ka mite lakah migilote kihel uh a, vasa thangsiah bangin mite thangsiahin a man uh hi.\nBawm sung dimin vasa a kikhum bangin khemna tawh a ngah uh vante tawh a inn uh a dim hi. Tua ahih manin amaute lianin hau mahmah uh a, thau-in a mai uh a zol hi.\nGitlohna lamah a hun bek a theithei kei uh hi. Tagah mite phattuamna ding khualloin thu a manlopi-in khen uh a, mizawngte tungah thumanlo uh hi.\n"Hih thute hangin amaute gim pialo ding ka hi hiam, Topa in ka ci hi. Hih bang minam tungah thukkiklo ding ka hi hiam, ka ci hi.\nA dipkuathuai, a patauhhuai thu khat gamsungah a piang khinzo hi.\nKamsangte in thuman genlo uh a, siampite in zong amau ut bangun a uk uh hi. Ka mite in phamawh salo sawnsawn uh hi. A tawpna hun hong tun ciangin bang cih ding uh ahi hiam, Topa in ci hi, ci-in gen in," hong ci hi.


url: =Nehemiah 4 | Siantongluan.net\nNehemiah 4 |\nSanballat in kote kulh cianna thu a zak ciangin lungkim loin heh mahmah a, ko Jew mite hong zahko hi.\nAmah in a kikholhpihte leh Samaria galkapte kiangah, "Hih Jew mi niangnuangte in bang hih dinga kipan ahi uh hiam? Hih mun a bawlpha dinga kingaihsun ahi uh hiam? Biakpiakna hangin a nasep uh ni khat sungin zo dingin kilamen ahi uh hiam? Amaute in a kangtumsa ninbulomtang panin suangtum bawlkik thei ding ahi uh hiam?" ci hi.\nAma kiangah a om Ammon mi Tobiah in, "Amaute in bangbang ciang ta leh amau kulh cian tungah ngia khat kah leh kicim lel ding hi," ci hi.\nTua ciangin keimah Nehemiah in thu ka ngen a, "Hong za in, kote Pasian aw; kote hong kisimmawh hi. Kote hong zahkona amau lu tungah lehtuksak in la, gamdang khatah sal suakin mi bawlsiatin amaute omsak in.\nAmaute in a langtangin kulh ciangte mai-ah nang hong hehsak uh ahih manin amau mawhna maisak kei in la, na ciamtehna panin zong a mawhna uh sumit kei in," ka ci hi.\nTua ahih ciangin kulh ka ciang uh a, nasep a kimciang bang kizo hi. Mite in utna lungsim tawh sem uh hi.\nAhi zongin Sanballat, Tobiah, Arab mite, Ammon mite, leh Ashdod mite in Jerusalem kulh cian nasep kizom suakin, kulh vang teng huk ding a kipat khitna thu a zak uh ciangin heh mahmah uh hi.\nTua hi a, Jerusalem hong simin buaina a piangsak dingin amaute kipawlin vaihawmna khat nei uh hi.\nTua ahih ciangin ka Pasian uh tungah thu ka ngen uh a, amaute a en dingin sun leh zanin galvil ka koih uh hi.\nTua ciangin Judah gam mite in, "Nasemte a tha uh zaw ta a, ahi zong nin tampi omlai hi. Eima tha tawh kulh cian i zo ngei kei ding hi," hong ci uh hi.\nTua ciangin ka galte un, "Amau phawkloh kalun amaute lakah pai-in i that ding a, a nasep uh i beisak ding hi," hong ci uh hi.\nAmaute lakah a teng Jew mite khuapi sungah hong pai ciangin, ka galte uh a omna khempeuh ciat panun hong pai-in kote hong simna ding thu, sawmvei tak hong hilhkhol uh hi.\nTua ahih ciangin kulh nunglam mun niam penna mun awng tengah a namsau uh, a teipi uh, leh a thal uh tawh, a innkuan kuanun ka mite ka pangsak hi.\nMite launa ka muh ciangin, uliante, mi ukte, leh mi khempeuh tungah, "Amaute kihta kei un. Na sanggamte, na tapate, na tanute, na zite uh, leh na inn na lote uh-a dingin hong dosak, a lian a kihtakhuai Topa phawk un," ka ci hi.\nAmau hong sawmna thu kote in ka phawkna uh leh Pasian in amau geelna a suksiatna thu ka galte un thei uh hi. Tua ahih ciangin ka nasepna ciat uh kulh tungah ka vekpi-un ka kuankik uh hi.\nTua huna kipanin ka khutnuai-a om mite kimkhat in na sem a, a kimkhat in a teipite, a lumte, leh a thalte uh tawi-in sik puan silhin ding uh a, uliante in kulh a ciang Judah mi khempeuh uk uh hi.\nKulh-a cian ding na a nawn mite in a khut langkhat uh tawh a van puak uh lenin a khut langkhat uhah galhiam tawi uh hi.\nKulh ciangte in na a sep kawmun a kawng ciat uhah a namsau uh kuah uh hi. Peengkul tumpa ahih leh keima kiangah om hi.\nTua ciangin mi liante, mi ukte, leh mi khempeuh tungah, "I nasepna lian a, zaipi tak huam hi; eite kulh tungah kikhenin khatlekhat i kigamla hi.\nPeengkul kitum na zakna peuhpeuh panun ko kiangah hong kikhawm un. I Pasian in eite-a dingin hong dosak ding hi," ka ci hi.\nTua hi a, nisimin khuavak-a kipan nitak aksi suah dong, mi kimkhat in teipi tawi-in, mi kimkhat in na ka sem uh hi.\nTua hun mahin mite kiangah, "Zanin galvil, sunin nasemin hong om theihna dingun mi khempeuh na nasemte ciat uh tawh Jerusalem khuasungah hong giak un," ka ci hi.\nTua ahih ciangin keimah-a kipan ka behte, ka nasemte, leh kei hong cingte, a kuamah peuh puan suah man omloin, mi khempeuh in ka khut uhah galhiam ka tawi den uh hi.\nTedim Lai Siangtho / Laibu: Nehemiah 4


url: =Pu Gin Kam Lian le President U Thein Sein Nipidaw ah Kimuhna Vai - TUNGZANG NEWS\nPu Gin Kam Lian le President U Thein Sein Nipidaw ah Kimuhna Vai\nZomi Congress for Democracy pan thupatna ah 1948 kum suahtakna ngah khit Kawl kumpite akhang akhang in, Panglong Thukimna thusim lo, nawlkhin uh, Constitution sungah Panglong Thukimna laigilte (အႏွစ္သာရ) guanglo uh ahimanin tualgal piangin, tudong kum 60 val veng thei lo hi. President U Thein Sein makaihna tawh Panglong Khawmpi tawh akibang gambup minam kim khawmpi samkik ding cih thupen ko lam panin, thangah in, dik sa hi ung. Tua mun ah na gengen uh minam 135 sungpan tangmite sapding cih sangin, Mualtungmi party omte, Mualtungmi thautawi kipawlnate, Democratic party te, Kumpi lampan uliante, Galkap makaite cih bangin kipawlna kim, mikim in kihel ding kisam zaw hi. Tua khawmpi ah kum 60 valsung buaina te, khasiatnate, thangpaihnate akipan, kisam isak thute lungsim takpi tawh sungkhia khawm tek in, tua mun panin Panglong bulphuh policy kip khat ngah khia zoleng, gambup mipi deih ahi Atawntung kilemna, gamdaihna ading in lam-et-na taktak hong piak khia zo pan ding hi. President makaihna tawh tulaitak na hahkat mahmah uh ahi gambup kilemna, galdaihna ding. gam khantohna ding nasepnate ah ko ZCD te in zong kapan theihna pantek uh pan in, hong panpih ding hi ung ci’n thupatna in thu kisung ahi hi.\nZCD pan thusunte tawh kisai in President Thein Sein in No (1) na le No (8) na vaihawm pah dingin thukim hi. Adangte sung pan Meitei te vai tawh kisai, akician in, na kan cian lai ning ci hi. CNF vai tawh kisai in, na ki lungduai sak mahmah lai un ci hi. Tedim District vaitawh kisai in bel, Chin State Hluadaw ah thu kikhen kipsa pen, suk laih tolaih ding haksa ding cih danin dawng hi. (kiallap lo hi, aki khensat ma in, ngahna ding vaihawm ding namte hi). Party 14 pan makaite leh President kimuhna ah hungelna thugenna teng aman khit ciangin, social kiho limna ah, Pu Gin Kam Lian in President Thein Sein tungah, ‘Kalay ah Commander hong sem ngei cin’ Zomite ading in mikhat sakhat in kong muh uhi, kacih leh nui teutau ei’ ci hi. Nipidaw pan in vaiteng aman khit ciangin Pu Gin Kam Lian le apawlte Zangkong ah nitak 4:00 PM khit pawl in cidam tak in tung kik uhi.\nZomi Congress for Democracy pan Pu Gin Kam Lian in President U Thein Sein tawh kimuhna ah athusungte Kawllai pan Zolai ah, atomkim cingin letkikna hi.\n1) 1)Zogam sungah gamdangmi tourist te suakta tak in paitheih cih athu in om hi. Aihang in, Haka, Falam, Tedim, Thatalang khuate ah gamdang mite suakta tak in khualzin ding kiphal nai lo hi. Zogam khantohna dingin tourist, NGO, INGO te hongpai in, nasepna, huhna hong piak ding uh kisam hi.\n4) Kumpi le CNF kikal kilemna ngahna tawh kisai in, athu khempeuh dik kasa gai kei zongun, kong muak veve uhi. CNF tawh gal le sa vengta ahimanin Tedim gam ah Bukphil, Tonzang gam ah Dalkhai le Cikha gam ah om galkap lente, galkapte koih nawn loh ding kisam ka sa uhi. Galkapte in tua khuamite tungah tangtha cialna, vok, ak, buhsih akipan, buh le meh te galkap van ding ci’n avan man tawmno takin, leisak, laksak uh ahimanin khuamite ading vangik pi suakden hi. Tua ci suak den leh, khuamite le galkapte kikal, deih masak loh pen, buaina hong om den ding hi cih hi. Tuaban ah, CNF te in Tedim , Tonzang, Cikha kuam ah zum hong hon loh ding vai tawh kisai mipi tul 70 val in deihlohna lai pulakna om khin hi. Tua hina pi, zum hong dingin CNF te ki thawithawi lai mawk uhi. CNF te in zum hong hon teitei uh leh, inntek mipi tawh buaina hong piang ding hi. Hong piang lohna dingin amanlang in vaihawm ding kisam hi.\n8) Ministry of Border Area Municipal khutnuai pan Progress of Border Area National Races Development School (နယ္စပ္ေဒသတိုင္းရင္းသားလူမ်ုိးမ်ားဖြ ့ံျဖ ိုးေရးအတတ္သင္ေက်ာင္း)cih min tawh khuakim ah sang khatta hong uhi. Tuapen Buddhist Phungzi te hon lah hilo, layment kumpi nasemte hon hinapi nasep dan paikhial mahmah uhi. Sangkahnuam sangnaupangte, pen sanghonma Kawl Buddhist biakna ah kal khat lutsak masa in Phungzi suak sak uhi. Sangkah sung zing le nitak sim in 38 Mingala Tayadaw thungetna neihpih den uhi. Christian biakna atam zaw omna, Zogam ah, hidan thu hong om ciang, kilung nuam lo tek ahimanin, biakna tung ah kinga lo, biakna tawh aki dendai lo, pilna sinna sang taktak asuahna dingin President in hong ngaihsut sak in, cih ahi hi.


url: =Gam bangzahna ah na om hiam? :: ZOMI DAILY\nposted on 30 December 2014 at 1:26 am Lomkholna: Article\nLam honglak Pasian (Late 37:23)\nTopa in mi a lam pai nading lak a, am lungkim bangin a gamta pa a mah in a kip hi….\nTu hun ih teenna gam te pen gam nihna gam thumna cih bangin min ih vawh a, gam tuamtuam ah ih ki theh thaang hi. Hih tawh kisai in ki kupkhop dingin thuthum kong tel hi.\n1. Pasian gelna hi\nEgypt pan pai khia in, kamciamna leitang lam a zuan Israel te in, mihing lampanin Moses in amau te makaih uh cih theih ding ahih hangin, amau te pen Pasian in sun in meiipi, zan in meikhuampi tawh lam na lak hi.\nIh nuntakna ah mihing lam pan tupna le gelna cih om mah ding hi. Ahih hangin tuni hi ciang mun ah ih om na in, Pasian gelna ahi hi. Israel te in a hamsatna uh ahi saltan na panin suak ta nuam in, suahtaak ding ciang bekin ngaihsun kha ding uh hi. Ahih hang in Pasian in amaute’ suahtaak nading ciangbek gelna neilo in, koilam nga a’ koi lam pai ding cih a zuat nading mun zong gel sak hi. Tua in kam ciamna gam Canaan ahi hi.Moses gelna tawh ki makaih uh hi leh bangtan hiam khat bek hong hi kha dinga, ahih hangin Pasian gelna tawh ahih manin kamciam na gam lam hong manawh hi uh hi. Tua mah bangin eite zong, Pasian gelna tawh hibang din mun te ciang ah ih tung hi (Jer. 29:11).\n2. Gamlui le gamthak ki lamdang (Deut.11:10)\nHih Pasian’ kamciamna leitang tawh kisai in Moses in Israel te nakpi takin thu na hilh hi. Tua in, a nusiat uh Egypt le a manawh uh Canaan pen kibanglo in aki lamdang ngiatna thu hi.\nAmaute in, kamciamna gam lam zuan ih cih na ah eite in zong kamciamna gam bang mah in ngaihsun lehang, gam nihna gam thumna cihna gamte ah ih om ih tun laitakin ih gam ih lei, ih khua ih tui it-lo ngai-lo ih ki ci kei hi. Ahih hangin, hibang gam thak te ah ih tun ciangin ih nusiat gam lui pen bang hong hithei lo ding thu pawl khat hong om leh hong om thei ding ahih manin, ei mah mah pen gam thak nuntakna tawh kituak in ih hih theih pah ding ki sam hi.\nAtom in gen leng, Egypt pen thatang suangin nasep na hi in, Canaan pen Pasian’ zia leh lamlahna bangin gamtat na hi. Ih cih nopna ah, Pasian ngiatin a makaih na gam cih hi.\n3. Gamthak ah nuntak khuasat zia (Deut.11:11,12)\nIh ngaihsutna te pen tom lua cih bang hi tuan lo napi in, bangtan dinmun hiam khat ih tun ciangin adang khempeuh a senpi suak khin pah ding ki sa thei pah pah hi. Pasian’ kamciam na leitang pen, mual le guam te’ om na ci hi. Ih gen nopna in, mual sang te bangin nuntakna a sanhun om dinga, guamthuk bangin zong nuntak haksat hun om cih thu hi. Vai khempeuh hoih khin pah zuah zuah ding dan hih tuak lo hi. Ahih hangin, vangtung guahtui ngah na ci citciat hi. Pasian tung mah ki ngak theih ding thupi hi. Hih ciang lam hong lak khin ih Pasian in a tawp dongin hong kalsuan pih lai ding hi. Bang hang hiam cih leh tua leitang Canaan gam pen Pasian in akep leitang hi a, kum kipat pan kum bei dongin en tawn tung ci hi.\nConc: Tuhun ih kam zat te ah gam khatna, gam nihna, gam thumna(gampi) ci in ih lo a, ih leitung khuasat na, ih teen na gam sim na te ahi hi. Ih phawk tawngtung dingin kawlgam om te adingin, gam nihna a, om te ih hi a, hih malay bang (gampi ngakna)gam ciang tung te adingin gam thumna ih tung ahi hi. Gampi ci in gam thumna ih cih te adingin gam li na tung mite ih hi hi. Tua hi in, gam simna agual pai na enkik leng eite pen gam khatna ahi, ih Pa Pasian kiangpan in a khualzin a peemkhia te ih hi a, mihingte gam simna bangin ih gam ih lei ci in it mah mah in ih neih ih gam, zomite leitang tungah ih tung kik, ih ciah kik ding ci-in ih gen thei kei hi. Ahih hangin, gamli na dongin sim na ah gam khatna ahi ih Pasian kiang ah ih ciahkik ih tungkik thei pelmah ding hi. Jesu bek in Pa Pasian kiang leh a gam sung hong lut pih thei hi. Na paikhiatna ah ciah kik hamtang in.\nPASIAN IN EITE LAM HONGLAK HI.\nSia Zam Suan Lang(Pastor)\nPrevious: Zomi leh Karma ~ Pau Do Lian\nNext: Tedim ah omlo – 2 ~ Hau Za Cin


url: =Pasian Zia Theih Haksa ~ Hau Za Cin :: ZOMI DAILY\nposted on 9 August 2015 at 8:04 am Lomkholna: Article, Biakna, Hauzacin\nPasian thuthuk sinte in a theikhin kilkel tam ka cih hun om. A theih pawl uh om dinga, a theihloh uh zong a om thei tam ka ci hi. A diakdiak in Pasian Zia. Pasian in leitung leh vantung leh a sunga om khempeuh a bawl hi cih i theihsa hi. A vekpi in a bawl ahih leh banghangin Adam Eden huan ah a omloh lam a theih ciang a kibukna theilo ahi tam? Pasian in Adam pen Eden huan a tun ciang bek in a omloh lam thei ahi tam?\nA omloh lam a theih ciang a kibu hi ding cih a thei tam? Kibu hi ci hileh ama bawl hi a, leitung vantung leh a sunga om te khempeuh ban ah na khempeuh a theihloh omlo kici a, banghang in Adam omna theilo hi ding hiam? A theilo takpi hi ding hiam, a theilo kineih hi ding hiam, ahih kei leh theilohna hang nei hiding hiam, ahih kei leh deihna nei a a mulo, a theilo hizaw ding hiam? Pa Pasian zia lamdang kasa hi. “Adam aw, koi ah om na hiam?” a cih ciangin Pasian in Adam pen mulo takpi mah ahi diam?\nMoses a sap laitak in zong meikuang omna lam sawlpang lam ah sam sese hi. Bang hang ahi tam? Pasian in Moses hopih nuam hi kici hi. Sam sese lo in zong Pasian in Moses hopih ziau theilo ahi tam? Bang hang in a omna ah va gen ziaulo, banghanga samkhia sese ahi tam? Moses omna linglak sa lua ahi diam, a dinna siangtho salo a a siangtho na mun ah samkhia ahi diam. Siangtho lo a sak leh Amah Pasian hiven ‘siangtho in’ ci leh a siangtho ziau ding hiven, bang hanga sam sese ahi tam? Pasian zia lamdang kasa hi.\nPasian in lawm deih mahmah, khattang kisa mahmah ahi tam, a lawm ding in Abraham a sap sese. A bawlsa mihing lawm dingin a neih pen amah vanglianpenpa hi a, siangthopenpa hi a, na khempeuh a piangsakpa hi a bang hang in a bawltawm mihing a lawm dingin deih ahi tam? Leivui pan kibawl leivui ah ciahkik lel ding Abraham Pasian lawm dingin cingzo takpi ahi diam? Pasian in lawm ding dang mu zo hetlo ahi diam? Na khempeuh bawlthei ahih leh a lawm ding zong amah sanga niamzaw deuh bek in bawl lel leh hitheilo ding hiam?\nA niam mahmah mihing pen lawm ding in hong zonga, tuni tanin zong ei mawhneite hong zong lai a, “ut ing ei” ci leng lungdam mahmah bek thamlo, vantungah lungdamna kicing hi ci lai tazen cileng. I Pasian zia pen a bangci hi peuhmah ding hiam, lamdang ka sa hi. Ei leltak lawm dinga hong deih cih mawkpen. I mi i sa beklo, i khua i tui, i lawm i gual te in zong lawm cih thadah phawk ding, it ding, kikholhpih dinga zong hong deihloh laitak a van leh lei leh a sunga om khempeuh a bawlpa Pasian in ei bang leltak hong deih cih mawk!! Lamdang sakna bei ngeilo ding hi. Pasian zia lamdang… lamdang, lamdang!\nHong it bek hilo lai, hong ompih hi ci hi. Hong veh zeuhzeuh hi cilo hi, hong ompih den ci hi, omnipresent. Hong nusialo cihna hi. Lah mulo hanga bangci hong ompih hiam? Hong kikholhpih a lah i mu ngei kei hi. Hong cing hong kem a lah hong liah hong dalna i mu kei hi. Ahi zongin hong kem hong veng den hi. Hong ompih in hong kholhpih a, hong nusia ngeilo hi. Guaktanga i om zong hong mu a, puansilh leng zong hong mu pailet cihna hi.\nEi hong ompih bangin Adam na ompihlo ahi tam? Ei hong ompih napi a tapa Jesu Christ banghangin taisan a, gim thuaksak ahi tam? A tapa sangin ei hong itzaw a, a tapa sangin ei hong khualzaw ahi tam? Pasian zia lamdang kasa hi. A khutsuak masa pen Adam sang zong a piang nunungzaw nang leh kei hong itzaw hilai tazen hi. Bangzah taktak itna nei Pasian hiding hiam, thupi kasa hi, lamdang kasa hi.\nLeitung mi khempeuh a lawm hi khin dingin zawn a, lawm haulua ta ing ei nang ka lawm ding hithei nawnkei ciai cih neilo hi. Tamlua ta in hua lama te huaizo nawn kei ning cih neilo hi. Mi khempeuh ama lawm dingin zawn a, ompih pah in nusia ngeilo hi. A lawm ahih lam a kitheilo tampi zong lawm in a nei ding pa na himawk hi. Hi zahta itna a nei, khualna a nei Pasian nei eite hampha si hang e ka ci hi. Bangzahta in cih thamlo in ginalo hitamah lehang, Pasian mit ah a etlawm mahmah pak bangin ki vul den cihna hi. Ei leh ei mihingte zong ki itzo hetlo napi hangin Pasian hong itna kiam ngei hetlo hi. Amah bang dingin Pasian in hong deih hilai a, tua zong a kisinsinte i hi bilbel hi. Amah i batna ding bangtan a kisam lai tam cih bel thutuam hi. Ama hong lah limpha (example) bel thupi hi.\nAmah phat ding vantungmi tampi nei napi a gina hetlo mihingte phat a deih sese zong alamdangpi hi. Banghangin a thupi khin khat, a lian khin khat, a siangtho khin khat pen thupi hiteh, lian hiteh, siangtho hiteh cia phatphat ut sese ahi tam. A kingeksak ahi tam, ahih kei leh hong sinsak ut om ahi tam, ahih kei leh deihna nei ahi tam? Mihingte hau hiteh, lian hiteh cih pen a ki ut mahmah hang khatvei nihvei val kici leng kicimtak, kikham, kizadah pah hi, bang hangin millions tampi kam pan a za den Pasian in za cimlo sese ahi tam.\nZacim cih thadah nang leh kei cih a zak kei leh lungdamlo hi ci lai hi. Phat ding a ut mahmahpa ahih sese lamdang kasa hi. Ama nungzui ding hau khin mahmah napi, hunta ci hetlo in behlap nuam den a, amah lo midang nungzui om leh bang “haza” mahmah leuleu sese hi. La haza mahmah, lah it mahmah, lah siangtho mahmah, lah thuakzo mahmah, lah lungtom mahmah, etc….. hibang zia a nei Pasian lamdang hi.\nLamdang Pasian ahihna a tapa tung pan hong lak ma pek in zong mite in lamdang nasa khin uh a, Israel minamte bangin na ci khin zo pekpek uh hi. Israel te kiangah mei leh meikai tawh a kihil zawh pek ciang zong nang leh kei tungah Pasian ahihna hong laklak lai a ahih khat peuh a cimtaaklo — itna kiam ngeilo a nei, a Lamdang, a piangsa leh a pianglai ding a genkhia Thulakpa, a ut peuh a lamsanga a ut peuh a kaikhia thei Vanglianpa, tuma pekpek pan tunung pekpek tan a om ding leh nang leh kei zawh ciang zong a bei ngeilo ding Tawntungpa ahi hi. Amah Pasian in a nei khempeuh adingin Nopsakna leh Kilemna KUMPI hiding hi. Tua bang mizia a nei Pasian a neikha ka hih khak lamdang kasa hi, hampha ka kisa hi. Lungdam ing Topa. Hau Za Cin\nPrevious: Zomite leh Pasian nasepna ~ Dr. Ngul Khan Pau\nNext: Guihtheih Khamtheih Zanghte


url: =Agam ciahkikleh kithatding ci’n Australia ah gambeel agen Iran 6 te agamsung ahawhkik zellam kitheikhia :: ZOMI DAILY\nposted on 17 May 2017 at 7:39 am Lomkholna: Australia, News, Sawltak, World\nIran gammi 6 te’n ka gamsung uhah hongki bawlsia in hongki thahsawm hi ci’n Australia kumpi tungah Protection Visa ngen uhhi. Australia kumpi inzong bawlsiat thuakin aki thatding himawk ahih manin hehpihhuaisa in Protection Visas piaksak uhhi.\nAhi zongin tua Iran gammi 6 tepen agam uhah Holiday ahawhding in ciahkik uh a, tuakhit ciangin Australia gamsung ah kilehkik uh cih Immigration Department te’n mukhia uh cih Herald Sun pan kiza hi.\nProtection Visa ngetna abawl laitak un agam uhah ciahkikleh kithatding, kibawlsiading cih dinmun in agen uh himahleh Holiday vaciahkik uh a, bangmah nawngkaina omlo uhhi.\nTua akitheihkhiat ciangin Immigration Minister Peter Dutton in avek un a Visa uh Cancel sak cihi. Tua Iran gammi “Iranians” tepen Australia gamsung aluttheih nading un puaisa “Smugglers” te sumpia in aguih uh ahihi. Australia atun uhciang in kumpi thunei te kiangah Iran gam nongpuakkik uhleh ka nuntakna uh lauhuai hi ci’n puaisa te’n agending avekin ahilh uh kici hi.\nTua Iran gammi te lakah khatpa pen 2009 kumin Australia gamsung ah Boat tawh alut hi a, alutphet in Protection Visa ngahpah hi.\nAmau leh amau akigenna ah Iran kumpi ii mandingin azon “Wanted List” sungah kihel kahih manun Passport atuh tawh kagam panun hong taisim hi ung ci’n Protection Visa angetna sungah genkhia uh cihi.\nAhi zongin tua Iranians mi 6 te’n Australia gampan in Protection Visa angahkhit uhciangin, Iran gampan inzong Iranian Passport athak ngahkik uh cih kitheikhia hi. Tuahangin Australia leh Iran gamnih a utbangbang un kileh zialzial uh cihpen Immigration Department te’n mukhia uhhi.\nHihte lakah khatpa bangin 2012 kumin Protection Visa angah hi a, agam ah ciahleh ki gawtlumding acih himahleh tuakhitzawh 3 veitak Iran ciahkhin cihi. Khatvei aciah bangin Muslim ngeina “Islamic Law” tawh kizui in mopawi bawlnuam ahih manin agamah aciah cihi.\nAdang Iranian nupa khatleuleu 2011 kumin Protection Visa ngah uh a, agam ciahkikleh kithatding acih uh ahihi. Bangmah Identification “matpongtin” neikei ung, acih uh himahleh akhuanung ah Iranian Passports anupa un aneihlam ki theihkhia a, agam uhzong sawtpipi ciahin om uhhi.\nHih thuthang pen gam 3 na atungsa Zomi te’nzong ngaihsut huai mahmah hi. Gam 3 na natuntheih nadingin nagenkhiat, na tangthu te khatveivei phawkzel in.\nGam 3 na tunkhitzong sawtnailo, kilehkik nuampah. Zineiding in ciahkik nuampah ahih manin, Travel Document ngenpah cihkhawng pawlkhat omthei hi. Na tangthu tawh akituakmah ahidiam? Adiakdiak in Citizenship ngahnailo pipi in Kawlgam hawhkiknoppah seisai zong tulaitak dinmun tawh hoihlua khollo khading hi. Na omna gam ii kumpi te’n Refugee tawh kisai in bangthu bangla vaihawm, bangteng khelsawm cih kancian inla kidawm in. ZD Sawltak #zomidaily\nPrevious: Singapore meikanglak ah nasem 2 awkcip in, ahunlap in ki honkhiathei\nNext: Vondeih Kep Ding – 111 (Dimno’ Pa)


url: =Moscow pan Antalya zuanin aleng vanleng sungah zukhamgawp khat ki khihcip :: ZOMI DAILY\nMoscow pan Antalya zuanin aleng vanleng sungah zukhamgawp khat ki khihcip\nposted on 7 July 2017 at 10:46 am Lomkholna: News, Russia, Sawltak, World\nRussia gammi khat vanleng tuanding kihta ahih manin vanleng atuanma in zu dawngawp in khamgawp cihi. Tuapa pen vanleng tawh Russia, Moscow City panin Turkey gam, Antalya City zuanin alengding ahihi.\nVanleng sungah zu khamgawp in midangte nawngkaisak ahih manin atuanpih Passengers te’n tutna kawnggak “Seatbelts” tawh akhe khihcip uhhi ci’n The Daily Sabah of Turkey te’n Wednesday ni in genkhia hi.\nHihpa pen Red Wing Airlines tawh Moscow panin Antalya zuanin aleng hi a, azi leh atate nih inzong azui uh ahihi. Vanleng tuangngeilo in, hih atuanpen Russia gampan in apusuah cilna kici hi.\nVanleng atuanding laulua ahih manin, atuanngam nadingin zu tampi dawngawp in zukhamgawp cimawk hi.\nVideo: Drunken Russian made a fight in the plane\nVanlengsung ah atutciang inzong zu dawndawnlai ahih manin, Cabin Crew te’n azu matsak uhhi. Tuaciang in hehgawp ahih manin, atuanpih Passengers te’n lencip in tutna khuambul ah akhe akhihcipsak uh ahihi.\nAgeinai ah atukha te’n Video zaih uh a, tua Passenger papen amai leh apuan tungah sitawh kidim pekpak hi. Ahehsuaklua ahih manin alu tawh amai tutna tatgawp ahih manin si aluanggawp ciliang hi.\nRelated: United Airlines te’n Leggings pheituam tawh zuihding phallo ahih manin kiphun ngeingai\nTua Red Wing Airlines pen buaina lianpi omlo in Turkey gam, Antalya City tungthei a, vanlengtual ah Police te’n nangakpah in tuapa pen mansuakpah uhhi. Azi leh atate zong Turkey gamsung ah ki lutsak nawnlo in Russia gamah ki puakkik cih kiza hi. Sawltak #zomidaily\nPrevious: Mandalay ah 60 Billion Kyat manneiding vankham kiman\nNext: Hong Kong ah saihapaak US$9 Million manneiding kimankhia\nMalaysia, Johor pan Kuala Lumpur azuan Tourist Bus khat mei kanggawp\nPenang ah mikhat kidawtlup vai hangin Myanmar gammi 5 kiman\nBank ATM panin Cyber Hacker te’n sum tampi gukhia ~ ZD


url: =Discrimination I cih ciang bang ahi hiam? Part-II :: ZOMI DAILY\nposted on 14 December 2017 at 1:50 pm Lomkholna: Article, Dalsianamm\n“ki tuambawlna” I cih ciangin mi hing khat peuhpeuh ahkl mipawlkhat te liangko kikim lo aa ompih, paupih, gamtatpih na hi. Siavuan cih nasepna ah numei le pasal akikhen loh hangin Siavuan sin theihna ding sangzopna ah Pasal te sangin Numei te Tansawm Mark tam kisam zaw sese hi. Myanmar gam ah nasem hongpai Gamdang mite le Myanmar Gam mite kikal thatang bei kibang, I sepzah kibang ciatciat Myanmar Gam mite thaman tawm hong kipia zaw sese hi. Alang khatah, Gamdang mite ahih le Hotel man, Taxi man, etc cih te Local mite sang tam pia kha zaw sese uhhi.\nEi- ten zong tuambawl, Miten zong hong tuam bawl\n“Ei te” cih lak ah “amau te” cih atawm no pawlkhat hong kihel ciangin “ei te” in ki tuam bawl thei kha zel aa tua mah bangin “amau te” cih na sung ah “ ei te” cih mitawm pawlkhat I va kihel ciangin zong tua bangmah in “amau te” in hong tuambawl thei uhhi.\nZomi te sungah zong om thei mahmah hi. Beh vai, biakna vai, khuavai te ah I theih lo kalin kituam bawlna lian mahmah thei hi. Hih kituam bawlna cih te pen khat veivei ciangin mittawh kimu thei lo aa, hih lian hi ci-in lahkhiat thei ding haksa mahmah thei hi. Phaileng khua-ah ka ki muhpih ngei Tuiphum sia khatin atuah khak ngei thu honggen kaphawk kha hi. Amaa honggen na-ah “Gospel kapai na khat ah inntek te in Nang bangbeh na hia Sya hong ci-in “………” beh te hing kacih le aw ka sal lui te na hi vua leh hong ci mawk” ci hi.\nCiamnuihna aa I zat kammal te, Ciamnuih zia te in zong I lungsim sungah “ataktak sakna” liantakin na om thei hi. Kammal tawh akizawh thawh phadeuh khua te om hi. Gtn. “Phaileng aki cih nak le: Phaileng dawi” cih kammal in hongzui aa nuihzak na ding hilo pipi nuihna in kizang hi. (Tuilang te, Keltal te, Zo te cih bangin apau uh ciinna, akhelnono aa genna pan tuam muhna hong kipan hi.)\nTuilang khua mi hihna hangin ciamnuihna, Phaileng khuami hihna hang ciamnuihna, Zo (I Aw) pau zat manin ciamnuihna cih te pen a sawtsawt ciangin “ciamnuih athuak kha te” aa dingin kisimmawhna, kituambawlna in ngaihsun kha ding uhhi.\nGalkap hunlai-in Christian I hihman in “Galkap Bu” Zalian kisuak theilo hi.\nSDA te Sabbath ni ahi Saturday ni bawhlung suih ding ahun khinto lo aa Sanni ni mah I seh teitei zong kituambawlna Discrimination ahihi. (Tua veve bang hangin Sunday ni Bawllung sui lo I hiam cih kidong kik leng, Nipi ni kuan nasem ngei hiam ki cih tek vet se hi.)\nAdaik diakin nawlkhin bawl (exclusive) le hepkhiatna(rejection) te ah kilang phadeuh hi. (hih mun ah athupi penpen I phawk dingah “Cidamlohna – gtn.. TB natna, ဘီပိုး cih lungno nei te, AIDS nei te tawh annkuang zangkhawm lo, tuihai zang khawm lo cih te kihel lo hi. Ahih hangin annkuang na ngawn ah tukhawm nuamlo cih ciangin Kituam bawlna lian mahmah khat hong suak leuleu hi.)\nMikhempeuh dik khinlo aa, zong, gilo khinlo hi. Thu um mi khempeuh midik higailo aa, Thu um lo mikhempueh zong agilo hi peuh mah lo ahih manin hih Stereotype te mankhin den khollo hi. Ahih hangin I theihloh kalin hih stereotype te in I nuntakna sungah thuktakin I ngaihsutna te hong tuam cip aa “sehtawm ngaihsutna pan ataktak bangin ngaihsutna” na dong ah hong tunpih hi.\nGamkhat sungah hita le Minam khat sungah hita le, innkuan khat, beh khat sungah hih bang ngaihsutna pen atawm atam in om den hi. Mokyu Syama limlim pen numei dingin kingaihsun aa Taxi,motor hawl ding limlim pasal dingin kingaihsun hi. (Yangon khua sung bekbek ah zong Numei Taxi hawl tam mahmah ta hi.) Palik pen pasal te nasep ding, engineering khawngte zong pasal mah kilawm cih ngaihsutna om ngei tek aa mun pawlkhat aa thuk takin om lai hi. Annhuai ding, puansawp ding, inn na sem ding pen Numei te nasep hi kici aa akhangto gam te ah tuabang na kici lo leuleu hi. Annhuan siam minthang atawm zaw pasal hi aa Mei omna khuapi te ah Puansawpset tawh puan kisawp ahih manin Numei/pasal sep ding kikhen thei nawnlo leuleu hi.\n(Sensitivity Rate asang lua ding deihlo kahih manin, genteh theih ding thutam pi tak om mahta le hong at khia nawn kei-ing. Laisim mimal khat ciatin ei pat tantan ngaihsut beh ding ahihi.) Dal Sian Amm, Zingsol Group\nPart -3 pen “Discrimination Nam tuamtuam te” hi ding hi.\nPrevious: Zulei bengding akithawi pasal khatin asanggam numeino khat thautawh kaplumkha\nNext: Zalui/ Haiciin luitui gawmtuah Committee nasep khiatna (25 Nov 2017)


url: =Sabbath Beikhit Setbing - Zomi Adventist Innkuan\n01. Mipi Phatna la “Sabbath Mangngilh Ke’n”\n02. Muakna Sabbath School Makai\n03. Hunap Thungetna\n04. Program “Sabbath Over Bicycles”\n05. Sumpi : Sumpi don laitak, naupang te’n “Zeisu’n hong it hi” cih la Senpau a sakding ( bit.ly/childrensmission).\n06. Phatna la “Ke’n Zeisu Deihzaw Ing”\n07. Hunzawh Lungdamkohna A kihel ding teng: Thusungpi leh thugen ding.\nSabbath Beikhit စက္ဘိန္း\nThu sungpi: Tu quarter sungin South Korea, Japan, Mongolia, leh China a om, Northern Asia-Pacific Division a pawlpi mite i mu khin hi. Tuni Taiwan mite i mu leuleu ding hi.\nThegen: khawng zutsiang cih nasep pen, Taiwan ah khasum tam khollo hi mah taleh, nasep thuhpi khat hong hi veve hi. Sabbath ni awl thei hi.\nJin Rong Gao in a zi tawh mi16 a pha workshop nasempawl ah lut uh hi. Anupa un, Sabbath buaina hangin a nsaep masa nusia uh a, Taiwan dollar 15,000, (US dollar 500) sangin nadang sem uh hi. “Tualai in nasep tamlo mah taleh, Sabbath kikhawl a hih manin nuam kisa mahmah hi.\nKha tawmvei khit teh, a sanggampa, sanggam numei 4 te, innkuanpih dangte, Sabbath buaina a neilai te phawk hi. A bosspa kiang ah, a sanggamte nasep piaksak ding ngen taleh, bosspa’n piaksaklo hi. “Nasep tam i nei kei hi” Jin Rong in ci a, tua pi mah tanau 7 nasep piak sak hi.\nJin Rong zong tua khasum tawmno mah tawh, kumthum sung hanciam in nasem a, nasep hoihzaw khat zong hi. Ahih hangin Sabbath ni na a kisepsak ding dah mahmah hi. “Khasum lianpipi sangin, Upna kiplet dingmah thupi sa zaw ing, ” ci hi.\nPasian in Jin Rong kisapte mukhin a, workshop ah tampi hong kivaikhak hi. Jin Rong te nupa khasum in Taiwan dollar 70,000, US $ 2,300, hi ding hi. Jin Rong zong workshop makai in zaakhang hi. Khasum khangbel nuamtei napi’n, Sabbath ni seploh phamawh ding patau mahmah hi.\nA laullau mah bangin, Friday nitak ciangin bosspa in, workshop kikhop na ah, mi16 minlo in, Saturday nisim na sem ding ci in tangko hi.\nJin Rong in thakhat in, “Kasem thei kei ding hi,” ci pah hi.\nBoss pa’n, “Nang thu hi. Sabbath na tannop leh, nasep tawpin” ci hi.\nJin Rong, tua zan ihmu theilo hi. Amau nupa nasep bek hilo in, a tanau sagih teng i nasep zong taan ding uh hi. Tua a hih ciangin Pasian hong ko ta hi. Zingsang in, tanau te tawh biakinn pai uh hi. “Ka nasep uh sangin, ka upna uh lenkip zaw nu’ng,” ci uh hi.\nBosspa hehlua ta.Anasemte a lang tamzaw biakinn pai a muh ciang hehlua hi. A dang sagih omlai te zong khawlsak vet zaw hi. Sabbath bei nitum khit teh zansep vo ci ta hi. Nasep daanding hungeel ding Jin Rong sawl hi. Adventist tengin nuamlua in, Sabbath bei nitum pan Sunday ni in sem uh hi.\nNi thum khit ciangin Bosspa workshop ah hong pai kik hi. Tuesday ni in, Jin Rong kiangah, “khasum tamzaw na deih hiam?” ci’n dong hi.\nJin Rong, lamdang salua in. “Sabbath na tan leh nasep taanding nong cih hi lo maw?” ci kik hi.\nBosspa in, order tamlua mahmah a hih manin, workshop thak khat hong ding, tualai ah, Jin Rong in makaipi semding, mithak zong tampi cial ding, khasum zong tamzaw ding hi. Jin Rong a ding pen Sabbath ni zong nasep kul ding hi bek hi,” ci hi.\nNasep kamciamna ah bel mailam vang mahmah hi taleh, Jin Rong in bel Late 37:5, phawk hi, “Na vai khempeuh Topa ap in, Amah muang in, Amah’n hong zawhpih ding hi” (NKJV). A vai khempeuh Topa apin tua nasep nial ding khensat ta hi.\nHeh ding sangsik in, Bosspa in workshop honhun a kipzaw in kheel zawsop hi. Jin Rong bang a nasem hoih, mi muanhuai, taisuah nuamlo a hih manin, Sabbath ni workshop kikhaak ding, nitumkhit Sunday ni kihong ding ci in hun kheel ta hi.\n“Kuamah Sabbath ni nasemlo, Bosspa nangawn,” Jin Rong in ci hi.\nJin Rong upna kip hangin, naseppih te lungsim kikheelzo a, mi 4 ki tuiphumzo uh hi.\nJin Rong nasepna ah tawl thei mahmah ta leh, tua bang mah in sem paisuak zaw hi.\n“Tawl mah talehang, upna lenkip thei ding in hong kem Topa tungah lungdam ka ko uh hi, Ka thungetna te uh hong ngai a, lungnuamtak a hong om sak Topa tungah lungdam ung,” ci phapha hi.\nTaiwan ah mite bek thamlo, Northern Asia-Pacific Division sung a om pawlpi mite in, Zeisu hong paikik ding thu tangko ding leh upna lenkip thei ding in thu nak nget mahmah uh hi. Thirteenth Sabbath sumpi tampipi hong pia leu cin mitampi te in lungdam thu hong zaksak thei ding uh hi.\nPrev post Nuntak Kikna\nNext post SI-A KHUT GUAK MASUAN DING MAW?


url: =Ei Zola ih sa thei hiam? :: ZOMI DAILY\nEi Zola ih sa thei hiam?\nposted on 23 June 2016 at 9:57 am Lomkholna: News, Zomi, ZomiQuavadis\nGamdang mi bek hi lo, lengla a ih neih theih zel namdangte naleng ih Zola tawh na muakin ih Zola te na theihsak zo lehang cih kawmkaal ah Zomi vive hinapi Kawlla, Mizo la leh Mangla bek sa nuam a, biakinn sung leh pawi thupite ah namdangte la peuh ih sak giapgiap ngam mawk pen a diklohna ciang khat om leh kilawmsa pong ingh e!\nPark Jae-sang (South Korean) in amau la ahi “Gangnam Style” tawh leitungbup na khanglo sak a, Bob Merly inzong amau Jamaican Music tawh leitungbup na zo mang khin in, Shakira leh Jennifer Lopez te’n zong amau Music tawh a ngeina uh ahi “Latino” luanzia khat pen leitungah na kizeel sak zo khin uh hi. Namdangte la sa kei ni a kici bel hi het kei naven, ahizongin a hoih bek ih theih kei leh bangzah takin namdangte la sak ih siam zenzen hangin (adiak in Mangla, Kawlla) ei sangin a siam zaw tam lua mahmah lel uh hi.\nKoimah ah dawk khia zo taktak tuan lo ding hihang. Ih siam pen lezong “Siam vial veh e” cih ciang bek tawh hong kipahtawi dinga, ih nunglam panin “Amau la sa lel leh hoihzaw mah ding hiven” hong kicihsan ziau lel lai ding hi cih zong mangngilh kei ni. Mangkang zin na neih manin Mangla sak pah ding hi tuan lo hi! Zomi 100 omna ah Kawlte khat leh nih a om man un Kawlla sak pah ding hi tuan lo a, Kawlpau a thugen pah zong kisam se lo hi. Chief Guests liang a hihkei vua leh!!!!!\nZomi ih hileh Zola mah khangto sak in, leitungbup in zaaknop a sak theih dingin puah in zuun toto ni cihnopna hizaw e. Namdangte la ih uk luat manin ih Zola tuantual tuam mahmah a, tuta ih bat leh nikhat ni ciangin khangthak Zomi te’n ih Zola hong sa ngam nawn lo kha thei mai tak maw!\nBy Francis Lamthang (Zomi Quavadis)\nPrevious: Korea Gam le Mi te: Zomi khat ii muhna pan (7) ~ Cope Suan Pau\nNext: Ziakai mah ta leh!\nAgawl ah sabak thalh ahih manin alawmnu in agawl atsak in anunna hon


url: =Zomi Genvai kipawlna kum (5) kikhoppi zaksakna :: ZOMI DAILY\nMalaysia gam Zomi Genvai (Gentheih haksat) panpih kipawlna kum 5 ci khawmpi 03 Nov 2014 ZAM hall ah thupitak in ibawl hi. Hih hunsung in Lapuak,Lasa , Lasiam minthang masa Zogam Lalpu leh TS khai te zong hong kihel thei hi. Hunpi sung ah Sia Thaa Mung ( ZSM Assitant Secretary) hun uk sem in Mipi lasakna , Pasian Minthang tahen! cih tawh hunpi kipan hi.\nHun ap thungetna Rev. Thang Do Khen ( ZCF Cannaan) aneih khit ciang in Lengtong Pauno in Khankhat Nuntak sung cih la tawh mipi te thapiak na nei hi. , Tua khit ciang in Zum nasep zia vai tuamtuam Sia Hau Suan Khai ZAM President in pulakna phincil kician sinsen tak in gen khiatna hong nei hi. Tua zom ah Sia Tuangpu (ZSM Treasurer) in thu gen na Zomi vai in dongtuak hamsatna namkim te ah masuan nawk zia genna hong nei leuleu hi.\nTua zom ah Zogam Lalpu in lasakna Tunsung khatpiang Ciimnuai tate cih la hong sakmadeuh in Malaysia ah Zomi Idol vai tuamtuam nasep zia ding te leh ZSM manlakna thupi asakna te hong gen khiatkhit ciang in lungsim lawng mahmah tak in la hong sa in khitui mal taksak keuhkeuh zo in la mal in apai kikhawm khempeuh duangzen mahmah hi. Tua zom ah ZSM vai thugenna ZSM President Kam Lian Mung in hong nei hi.\nZSM President Sia Mung thugenna tomkimcing.\nZSM vaidin natawh kipawl akipatpan kipan kumnga cin tuni dong nasepna tuamtuam te abanban in hong gen to deudeu hi. ZSM kipawlna pawllutna kumkhat in piakpah mikhat ai RM 10 bekbek tawh Zomi luang kipham zo a thupit’na nasiatak in gen na hong nei hi. Zomi te Malaysia ah kum 2000- 2009 ZSM din masiah Zomi Malaysia gam sungah nuntakna abei akithei khia ZSM in akan khiat theih teng akan khiat uh Zomi sitset misi 43 omzo a, ZSM makai masa te’n kankhia zo ahihi. Tuaban ah hibang in ZSM nasep anuai abang in pulakna hong neito sawnlai in cimul tho in kidaii kipkep hi.\nZSM 2009 in adin khitzawh Oct-Dec-2009 sung in Zomi 3 in Malaysia ah hong nusia a, ZSM in alawng napham uhhi.\n2010-Jan -Dec kumsung in Zomi 20, 2011 Jan- Dec kumsung in Zomi 20, 2012 Jan- Dec kumsung in Zomi 27, 2013 Jan- Dec kumsung in Zomi 28, Tukum 2014 kumsung Kum 5 ci’n bawl masiah Zomi 40 in Malaysia leitang tungah hong nusia khin hi a Tuateng ZSM leh ZAM makai in luang kiphamna nei uh ahihi. ZSM Kum 5 cin khit deuh zong nih kibeh lailai hi. Tukum sungbekbek ZSM in Zomi luang kiphamna RM tulzakhat kim zeek khia khin uh hi a, ZSM te zat hilo in Hong nusia Zomi siteng ading in zum tuamtuam vai vaan na leh munleina kuangleina cihbang te ah zeek khiat uh ahihi. ZSM nasem te ahih leh Zomi ading in galhangsan mahmah thautawilo nasem kipumpiak vilvel te uh ahihi. Hong nusia Misi te koilai ah kiphum indaai kitangsak cih pen ZSM laibu sung ah hoihtak in ciam teh uh a, akikanzong om zo ahihi.\nTua hi in Zomi khempeuh in kumkhat in Rm 10 tawh Zomi hizah luang iphaam hi a, mikhat in RM 10 akhiat pen tukum te bang hawmsak leh Pya 00.20 kim tawh Zomi khat luang kipham ahih man in RM 10 in manpha mahmah hi cih mipitungah Sya Mung thupi tak in gen khiatna nei hi. ZSM cih pen ( Zomi social Welfare of Malaysia) hi a, Zopau in Zomi Genhvai ci in kilo hi. (gentheih haksat na vai )\nSya Mung thugen khitciang in Zomi Khuado ah Idol Kiithang leh Zolia Malaysia 2014 in la hongsa khawm uh a, mipilungsim lawng mahmah lamhoih mahmah hi. Amau te nih khit ciang in Rev Niang in hongsak leuleu nungak kum 15 te awsang in siangzaw siam zaw lailai hi.\nAhuamthungetna Rev Gin Khan En in hong makaih mipi te tawh thupitak Zomi ading thulupi namsangih tawh abanban in Sagih vei vilvel thu ngetna kinei hi.\nTua huam thunget khitciang in TS khai lasa ding in Hun uk Sya Thaa Mung in asap leh TS Khai zong ZSM thu azakna thupi sakna hoihtak in hong gen hi. Tua khit ciang in ZAM leh ZSM te Zomi ading in TUNNU leh ZUAPA hi cih lathak sitset phuah leh sak hong thuah suk in hongsa a, Lamal leh la aw in, mipi khempeuh in lungsim lawng lua aahih man in TS Khai lathak ZAM Leh ZSM Zomi ading in leitung ah ettehtak tunnu leh Zuapa lamal in lungdamna khitui malbangzah hiam khattek luangsak deetdeet hi.\nTS Khai lasak makhit ciang in Rev Thawng Ngaih Khup Zion UPC in Mate 25: 35-45 sung tawh mipite thapiak na nei in ZSM nasem te enhuai lo hinapi’n Minam ading in Leitungbup ah thupi penpen hi cih tawh hanthohna kiciantak hong nei hi.\nTuakhit ciang in Mipi lasakna Hong Dom Sang in cih kisa in Rev Dr Cin Sian Pau ZAC Pastor thupha piakna tawh ZSM kum 5 cin hunpi makizial bawl hi.\nApaikhempeuh ZAM leh ZSM inteekna tawh buhsih leh aksa tawh zin hong do uh a, Zolia teng thum in ankuang hong luii uh a nidangsang in aksa leh buhsih aliimzawk tawh kibang kici tek in kinui hiuhiau hi. Anikham khin masasa muknul hong hawm sawnsawn uh a, Zotaang te bang in nih vei ngenkik uh hi cihi.\n* Manlah na leh buaina nengneng nei ka hih man in anilian in kong gelh man kei hi. Ngaihdam bawm ah nakoihsak un.\nPrevious: Parish ihcih in banghiam? ~ Rev. Fr. Damian Dal\nNext: See The World Through My Eyes – Mobile Photo Competition


url: =Performance ahoihlo nasem te gawtna in ekbuktui dawnsak :: ZOMI DAILY\nPerformance ahoihlo nasem te gawtna in ekbuktui dawnsak\nposted on 5 August 2017 at 5:09 pm Lomkholna: China, News, Sawltak, World\nSengam ah mihau Boss te’n a nasem te uh nasepzia Performance ahoihkeileh atuamtuam in gawtna piathei uh cih thuthang tuamtuam abeisa in kiza zelzel hi. Nungdiak inzong China, Sichuan Province sung aom Photography Studio khatah Boss te’n nasemte akihhuai mahmah gawtna pia ahih manin Netizens te hehmahmah uhhi.\nTua gawtna pen ekbuktui dawnsakna himawk hi. Nasem Staff te sungah deihdan abangzolo, Target acingzolo tepen gawtna in ekbuktui dawnsak citciat sese hi.\nHih thupiang pen nungkal July 28 ni in thupiang hi a, ahi zongin tua Company sungah nasemte lobuang apualam ah kuamah in theihpih khalo uhhi. Tuabang in Boss te’n ekbuktui adawnsak laitak akizaihkha Video pen nasem tebek aki thuzakna WeChat Group sungah ki khakkhia uhhi.\nAhi zongin tua nasemtebek ii muhtheihding in akikhak pen apualam ah hongkehkhia in, Social Media tungah aki thehzak ciangin Netizens tampitak in mukha uhhi.\nTuabang in ekbuktui akidawnsak nasem Employee pen mi 3 kici hi. Ekbuktui cihpen ektui taktak himawk hi. Video Clip sungah pasal khatin ekkuang “Squat toilet” akuak sungpanin Paper Cup khattawh tui suakkhia in, duhngap hetlo pipi in dawngaigai hi.\nAdang numeikhat inzong duhngap hetlo pipi in adawn gaigai laitak Video sungah ki muthei hi. Red Star News te genkhiatna ah nasem alutthak pawlkhat Training kipia in, asepding asemtheilo te gawtna in ekbuktui akidawnsak cihi. Tua Training apia leh ekbuktui adawnsak pen numei khat kici hi.\nVideo: Chinese company makes employees drink toilet water as punishment\nPhoto Studio panin nasem te khatciat Target atutzawh keileh gawtna namnih koihsak a, ekbuktui dawnding leh tangtel “earthworm” nekding cimawk hi.\nHih Photo Studio ah kumtampi asemkhin numei khatzong ekbuktui dawnkha cihi. Tuanu in Chengdu Business Daily te tungah agenkhiatna ah hihbang in ekbuktui aki dawnsakna hangin nitampitak an nezolo, ankam limlo in ka omcip ci’n genkhia hi.\nRelated: China Eastern Airlines te vanlengkhat vanlengtual ah tutheipaklo in kilokgawp in mi 26 liam\nTua nasem numeinu in ekbuktui adawnkhak laitak Video pen Social Media tungah amuhkhak ciangin hehmahmah, khasia mahmah ahih manin Police Report bawlpah a, tuapan in ekbuktui adawnsak te kimankhiapah cih kiza hi. Sawltak #zomidaily\nPrevious: Kawlgam ah H1N1 Flu natna tawh asi mi 13 phakhinta\nNext: ZYA Myanmar CEC Meeting Nuamtak kizo\nDr. Mercy Man Khan Niang Phawkna Biakkikhop Yangon ah Kibawl Ding\nSen leh US kikal vai ~ Pu Thangboi\nAuthorities allow registering plot of Hakha Cross\nPasal khatin numei puansungsilh khat aguk laitak CCTV pan kimu\nTedim gamah CNF te gam pia loding